Президентимиз Ислом Каримовнинг 2014 йил 18 апрелда қабул қилинган «Иккинчи жаҳон уруши қатнашчиларини рағбатлантириш тўғрисида»ги Фармони урушда ҳалок бўлган юртдошларимиз хотирасига, оловли жанггоҳлардан омон қайтган ота-боболаримизга, оғир кунларни сабр-бардош билан енгган момоларимизга кўрсатилаётган эҳтиромнинг яна бир ёрқин ифодасидир. Мазкур Фармонга мувофиқ, уруш қатнашчилари ва ногиронларига пул мукофотлари ва байрам совғалари тантанали равишда топширилди. Уларнинг ҳолидан хабар олиниб, моддий ва маънавий ёрдам кўрсатилди.\n— Бугун барча ватандошларимиз, бутун халқимиз Хотира ва қадрлаш куни деб ном олган улуғ айёмни, фашизм устидан қозонилган ўалабанинг 69 йиллигини кенг нишонламоқда, — деди Ислом Каримов оммавий ахборот воситалари вакиллари билан суҳбатда. — Шу кунларда барчамиз ўз инсоний бурчимизни адо этиб, бугунги тинч ҳаётимиз учун, мусаффо осмонимиз учун жанг майдонларида жон бериб урушдан қайтмаганларни эслаймиз, уларнинг арвоҳларини шод этиб, ўчмас хотираси олдида бош эгамиз.\nБугун орамизда соғ-саломат ҳаёт кечираётган, барчамиз учун азиз ва муҳтарам бўлган нуроний отахон ва онахонларимизга, урушда қатнашган мардларга, шу билан бирга, фронт ортида меҳнат қилиб, ўалаба кунини яқинлаштиришга муносиб ҳисса қўшган юртдошларимизга чин қалбимдан ҳурматимни билдираман ва уларга ўз номимдан, бутун халқимиз номидан бардамлик, узоқ умр, бахтли ҳаёт тилайман, деди давлатимиз раҳбари.\nБутун дунё халқларининг эзгу орзуси, хоҳиш-иродаси битта. У ҳам бўлса, уруш ҳеч қачон, ҳеч қандай шаклда қайтарилмасин, деган талабдир. Бундай истак, бундай мақсад жаҳондаги барча халқларнинг манфаатларига тўғри келади. Чунки ҳеч қайси халқ урушни хоҳламайди. Бизнинг ён қўшнимиз бўлган Афғонистон халқи ҳам, агар ўз ҳолига қўйса, ўзаро келишиб, тинч ҳаёт кечирган бўларди.\nЖорий йилга юртимизда «Соғлом бола йили» деб ном берганимиз, ҳеч шубҳасиз, айни шу йўлда амалга ошираётган кенг кўламли ишларимизни янги юксак босқичга кўтариши ва улкан натижалар бериши муқаррар.\nМана шундай ниятларимиз бугун рўёбга чиқаётганига яқинда Қорақалпоғистонга борганда катта бир қурилиш — Сурғил газ-кимё комплексида бўлган суҳбатда гувоҳ бўлдим.\nДунёда камдан-кам учрайдиган, қиймати қарийб 4 миллиард долларлик ана шу комплексни қуришга Жанубий Кореядан келган, кўп мамлакатларда бўлган мутахассисларнинг ёшларимиз ҳақида ўз таассуротини яширмасдан, балки ғурурланиб гапирганини айтишни жоиз, деб биламан.\nАйниқса, кореялик иш бошқарувчи, яъни менежернинг айтган сўзлари эсимда қолди. У биз дунёнинг кўплаб мамлакатларида мана шундай объектларни барпо этишда қатнашганмиз, деди. Лекин ҳеч қаерда Ўзбекистондагидек ақл-заковатли, зеҳни ўткир, интилувчан ёшларни кўрганимиз йўқ. Ўзбек ёшларининг ҳар қандай мураккаб жараён ва технологияларни тез ўзлаштириб олиши бизда ҳайрат уйғотди, деган гаплари, ўйлайманки, барчамизга мамнуният етказмоқда.\nАъло АБДУЛЛАЕВ ва Сарвар ЎРМОНОВ олган суратлар.


Тошкентдан Нью-Йоркка илк бор қўнишсиз парвоз амалга оширилди\n12 август 2020, Тошкент вақти: 06:45\nТошкентдан Нью-Йоркка 27 июль куни илк бор амалга оширилган қўнишсиз парвоз 11 соат 48 дақиқа давом этди.\nПарвоз “Ўзбекистон ҳаво йўллари” авиаширкатига тегишли Boeing 787 Dreamliner самолётида амалга оширилди.\n“Бу қўнишларсиз амалга оширилувчи илк рейс мамлакат фуқаролик авиацияси ҳаётидаги тарихий воқеа ҳамда миллий авиаташувчининг ривожидаги янги давр ҳисобланади”, дейилади парвоз арафасида тарқатилган расмий билдирувда.\n28 июль куни пойтахт аэропортида Нью- Йоркдан Тошкентга қайтадиган рейсни тантанали кутиб олиш маросими бўлиб ўтади.\nРоссия-Қозоғистон чегарасида қўлбола чодирлар тикиб, ва оғир шароитда кун кечираётган ўзбек мигрантлари ҳаётлари Россия, Қозоғистондаги қатор етакчи интернет нашрлари томонидан ёритилганди.\nЎзбекистон бош вазири Абдулла Арипов моддий ёрдам ва кўмакка муҳтож оилаларга давлат бюджетидан ажратилган бир марталик моддий ёрдам пулларини тарқатишда "сусткашликка йўл қўйган" айрим маҳаллалар раисларини кескин танқид қилди.


Отабек Ғуломхўжаев: Агар раҳбарият ишингиздан қониқмаяпмиз деса, истеъфога чиқишга тайёрман, лекин...\n24 апрель, 2021, 22:25\nБош мураббий клубдаги вазият ҳақида гапирди.\n“Андижон” клуби Ўзбекистон кубоги доирасида Нукусда “Арал Самали” меҳмони бўлди ва учрашув 1:1 ҳисобида якунланди. Ўтган сафар эса, ўз уйида “Локомотив”га ютқазганди. Ҳа, ҳозирча жамоанинг чемпионатда ва кубокдаги ишлари кўнгилдагидек эмас. Суперлигада ҳозирча 5 та ўйин ўтказган “Андижон” 1 та ғалаба, 1 та дуранг ва 3 та мағлубиятга учраган. Мухлислар эса натижалардан хурсанд эмас.\nУстига-устак бугун бўлиб ўтган “Арал” – “Андижон” ўйинида меҳмонлар бош мураббийи Отабек Ғуломхўжаев иштирок этгани йўқ. Жамоани унинг ёрдамчилари олиб кетган, таркиб ҳам тўлиқ эмас. Ғуломхўжаев эса “Локомотив” – “Турон” учрашувида стадионда кўриниш берган. Дастлаб, шу масала юзасидан мураббийга мурожаат қилганимизда сабабини қуйидагича тушунтирди.\n- Биласизми, соғлигимда бироз бетоблик бор эди. Одатда, ҳар йилнинг бошида Тошкентда текширтирардим. Ўша муддат келиб қолганди. Бу ҳақида раҳбариятни ҳам огоҳлантириб қўйгандим. “Арал” билан учрашувга асосан ўйин амалиётига етарлича эга бўлмаётган футболчиларни юбордик. Куннинг биринчи ярмида шифокорларнинг кўригидан ўтганимдан сўнг, тушликдан кейин “Локомотив” – “Турон” ўйинига бордим. Чунки кубокдаги кейинги рақибимиз “Турон” эди. Ушбу учрашувни кўриш учун вақтим бўлди. Агар бу ўйин вақтлироқ бошланганида бора олмасдим. “Андижон” эса “Арал” билан ўйинга мураббийсиз кетгани йўқ. Жамоани яхши билган инсон олиб кетди, - деди бош мураббий.\nНима бўлганда ҳам мухлислар “Андижон”дан ғалаба кутишганди. Про-лига жамоаси билан қайд этилган дуранг борасида Ғуломхўжаев қандай муносабатда бўлди? Умуман, жамоа асосий эътиборини кубокдан кўра, Суперлигага қаратяптими?\n- Ҳали “Арал” – “Андижон” ўйинини кўрмадим, - дея мавзуни давом эттирди бош мураббий. - Кўрганимдан кейин фикр билдиришим мумкин. Ёрдамчи мураббийимнинг айтишича, бутун ўйинни назорат қилдик. Ўзимиз имкониятлардан фойдалана олмаганмиз. Айрим пала-партиш ҳолатлар кузатилган. Асосан ўйин амалиёти кам бўлган футболчиларда шу нарса сезилган. Етакчиларимизни асрадик. Чунки сунъий майдонда Пламен Димов, Дониёр Абдуманнопов каби йигитларимиз қишда жароҳат олган. Масалан, Дониёр ўшанда икки ҳафтага сафдан чиққанди. Сунъий майдон эса эски жароҳатларни қўзғайди. Олдимизда чемпионатда керакли ўйинларимиз турибди. Албатта, кубокда қанча кўп узоққа борсак шунча яхши. Захирадаги футболчиларга ҳам бу яхшигина ўйин амалиётига эга бўлиши учун туртки бўлади. Шунингдек, “Арал”га қарши учрашувда айрим ёшларимиз ўзларидан яхши таассурот қолдирганликларини айтишяпти. Кимлар ўзини кўрсатган бўлса, “Турон”га қарши учрашувда ҳам имконият берамиз. Мени ўйинга бормаганлигимнинг сабабини юқорида айтиб ўтдим. Умуман олганда, футболчиларимизнинг кайфияти зўр. “Турон” билан ўйин орқали “Қўқон-1912”га тайёргарлик кўрамиз.\nЯна бир асосий масала шундан иборатки, охирги пайтларда салбий натижалар туфайли Отабек Ғуломхўжаевнинг истеъфога чиқиши мумкинлиги ҳақида ҳам мухлислар орасида турли гап-сўзлар юрибди. “Андижон” раҳбарияти у билан ҳамкорликни тўхтатиш ниятидами ёки имконият бериляптими?\n- Агар раҳбарият ишингиздан қониқмаяпмиз деса, истеъфога чиқишга тайёрман. Лекин раҳбарият билан гаплашиб олганмиз. Биз ҳозирги пайтда ўйинни шакллантириш устидамиз. Жамоамиз ёш, ўзимизнинг услубни йўлга қўйишга ҳаракат қиляпмиз. “Металлург” билан ҳам, “Локомотив” билан ҳам учрашувларда иккинчи рақам остида ўйнаганимиз йўқ. Имкониятлар яратяпмиз, фақат гол ура олмаяпмиз. Агар вазиятлардан биринчи бўлиб фойдаланишни билсак, бошқача бўлади. Голлар уришни кўпайтирсак, исталган клубга бош оғриқ бўламиз. Бу янги жамоа ва йиллар керак. Раҳбарият кутишга тайёр. Биринчи даврадан кейин яна гаплашамиз. Агар жамоамиз ўйин услубини яхши ўзлаштириб олса, у ёғи яхши кетади. Бизда ўйин бор, аммо натижа йўқ. Яна қайтараман, мабодо, раҳбарият ишимдан қониқмаётганини айтса, муаммо йўқ. Лекин ҳали бу тўғрисида гап-сўз бўлгани йўқ, - деди Ғуломхўжаев.\nОтабек ишларизга АЛЛОХ, ку'мак берсин.


Онасидан ажратилган қулунларни ўстириш ва асраш | Агро-Олам.Uz\nБош саҳифа Чорвачилик Онасидан ажратилган қулунларни ўстириш ва асраш\nОнасидан ажратилган қулунлар биттадан ёки иккитадан қилиб бўлмаларга жойлаштирилади, бўлмадаги жойни кенглиги 9 м2 дан кам бўлмаслиги керак. Бўлмалар автоматик сувдонлар билан жиҳозланган, қуруқ ва ёруғ бўлиши керак. Асрашнинг таннархини пасайтириш мақсадида уларни группа-группа қилиб бўлмаларда асраш мумкин. Бунда бўлмалар залларга бўлинган бўлиб, ҳар бир зал 75 м2 дан кам бўлмаслиги керак. Бундай залларни ҳар бирига бир хил жинсдаги 10— 15 бош қулунни жойлаштириш мумкин. Бўлмаларнинг тагига поя ёки ёғоч қириндисидан тўшама солинади. Бўлмалар эрталаб ва кечқурун, заллар эса асраш давомида 1—2 марта тозаланади. Тўшама ҳар куни алмаштирилади. Кулунлар ҳам кунига тозаланади. Залларнинг ҳавоси тоза ва қуруқ бўлиши керак, бунинг учун ҳаво вентиляцияси яхши бўлиши лозим.\nОнасидан ажратилган қулунлар сифатли пичан ва ўт уни билан озиқлантирилиши лозим, уларга ўтга бой бўлган яйловлар ажратилади. Концентрат озиқалардан буғдой кепаги, сули, арпа кепаги, кунгабоқар кунжараси берилади. Рационда кальций моддаси етишмаса концентрат озиқларга ҳар бир бош ҳисобига 20—30 г дан бор қўшиб берилади.\nЁш тойлар суткасига 4 марта озиқлантирилади: концентрат озиқлар эрталаб, пешинда ва кечқурун берилади, концентрат озиқлар беришда тойлар охурга боғланади (кучлилари, кучсизларини сиқиб чиқармаслиги учун). Пичан суткасига 3 марта, ширали озиқлар 2 марта берилади.\nКеч ва нимжон бўлиб туғилган қулунлар алоҳида группаланади, уларнинг асосий рационига суткасига ҳар бир бош ҳисобига 3—8 л дан абрат ёки иссиқ сувга аралаштирилган сигир сути қўшиб берилади. Бунда ҳар л сут ҳисобига 20—25 г дан қанд ҳам қўшилади.\nТойлар бир-бирларига яхши ўрганиб кетгунларига қадар улар мунтазам равишда кузатилиб борилади. Бунда 4—5 кундан сўнг (бир-бирларига яхши ўрганганларидан сўнг) улар яйловга сайр учун чиқарилади. Айғирчалар яйловда биячалардан алоҳида қилиб боқилади. Тойлар яйловда яхши ўтлаши учун уларнинг тўдасига ахта қилинган қари от қушиб қўйилади. Тойларни группа-группа қилиб асраш кўпинча оғир юк тортувчи ва дурагай отлардан ташкил топган йилқичиликда қўлланилади. Ҳаво яхши кунлари ёш тойлар куни бўйи яйловда боқилади.\nЎстириш даврида айғирчалар ва биячаларнинг ривожланиши алоҳида кузатилади. Айғирчалар биячаларга нисбатан озиққa ва унинг сифатига талабчан бўлади. Яхши озиқланиш шароитида айғирчалар ривожланишида биячалардан ўзиб кетади. Шунинг учун айғирчаларни озиқлантириш нормаси биячаларникидан устун бўлиши керак. Бундай ҳолат то улар 2 ёшга тўлгунларига қадар давом этиши керак. Интенсив машқ қилдириш даврига келганда айғирчалар ва биячаларнинг озиқлантириш нормаси деярли бир хил бўлади.\nОктябрдан то январь ойигача айғирчаларнинг ҳар 100 кг тирик вазнига 2,8, биячаларнинг ҳар 100 кг тирик вазнига 2,5 озиқа бирлиги берилади, январь ойидан бошлаб бу кўрсаткич 2,5—2,3 кг ни ташкил қилиши керак. Бунда ҳар бир озиқа бирлигига 105— 106 г ҳазмланувчи оқсил, 6,5—7,5 г кальций, 5,5— 6,0 г фосфор ва 20 мг каротин тўғри келиши керак. Дастлабки ойларда тойлар рационининг 50—60% ини (тўйимлилиги бўйича) концентрат озиқлар ташкил этиши керак. Рациондаги дағал озиқлар миқдори аста-секин ошиб боради.\nЁз кунлари тойлар куни билан яйловда бўлиб, фақат кун жуда исиб кетган вақтлардагина уларни ошхонага ҳайдаб кирилади, концентрат озиқлар билан боқилади. Юқори озиқлантириш нормасида улар отхоналарда кўп сақланса семириб кетади, конституцияси бўшашади. Тоза ҳавода эркин ҳаракат қилиб юриш нафас олишни чуқурлаштиради, ўпкаси катталашади, суяги мустаҳкамланади, мускул ва пайлар яхши ривожланади, юрак ва қон айланиш системаси яхши ривожланади, гавдаси гармоник ривожланиб, соғлиги мустаҳкамланади. Агар хўжаликда табиий яйлов бўлмаса, маданий яйлов ташкил этиб ҳар бир загонни 2—4 гектар қилиш керак. Бундай загонлар кам деганда 10 та бўлиши керак. Ҳар бир ёш той 1 дан 2 ёшга қадар бундай яйловлардан суткасига 70 кг ўт истеъмол қилади. Сунъий яйловлар табиий яйловлардан серўтлиги, ўтларнинг хилма-хиллиги, ойлар бўйича ўтларнинг бир текисда ўсишлиги ва ўтларнинг ўсишини бошқариш мумкинлиги билан фарқланади. Бундай яйловларни Ўзбекистоннинг суғориладиган зоналарида ташкил қилиш мақсадга мувофиқ бўлади.\nЁш тойлар бир-бирига яхши ўрганганларидан сўнг улар группа-группа қилиб машқ қилдирилади. Бундай машқ қилдириш кенглиги 15—20 м ва узунлиги 800-1000 м бўлган айланма йўлдан иборат махсус жойларда ўтказилади. Айғирчалар ва биячалар алоҳида-алоҳида группа қилиб ҳар бир зот учун белгиланган махсус схемада машқ қилдирилади. Машқни икки чавандоз бошқаради: биттаси от билан группанинг олдида боради, иккинчиси от билан группанинг орқасидан юради. Машқни биринчи кунлари масофанинг узунлиги 2-3 км дан ошмаслиги керак. 10-15 кундан сўнг масофа 4-5 км га узайтирилади. Ёзда ёш отлар ҳар соатда 10-12 км масофани ҳар хил аллюрда босишлари керак.\nЁзнинг илиқ кунларида машқдаги ёш отлар оқар сувларда чўмилтирилади. Ёш отларнинг тозалигига алоҳида эътибор берилади, 1-2 ойда туёқлари тозаланиб, текислаб қирқилиб турилади.\nМанба: З.Т. Тўрақулов, А.З. Мухторов, Д.Х. Холмирзаев (1985). Йилқичилик.


Машҳур “Forbes” журнали 2019 йил 1 июнь кунидан 2020 йилнинг 1 июнь санасига қадар энг кўп даромад топган спортчилар номини эълон қилди. Ҳисоб-китоблар шуни кўрсатмоқдаки, коронавирус пандемияси сабаб спортчиларнинг даромади аввалги даврларга қараганда камайган. Шундан бўлсада, бу рақамлар унчалик кичик эмас.\nТеннис бўйича Олимпия ўйинлари чемпиони, 20 карра Катта дубулға турнирлари ғолиби швейцариялик Рожер Федерер сўнгги 1 йил ичида энг кўп пул топган спортчи, дея эътироф этилди. Унинг барча соҳаларда топган даромади 106.3 миллион АҚШ долларини ташкил қилмоқда. Бу борадаги\n1. Рожер Федерер (теннис) – 106.3 миллион АҚШ доллари\n2. Криштиану Роналду (футбол) – 105 миллион\n3. Лионел Месси (футбол) – 104 миллион\n4. Неймар (футбол) – 95.5 миллион\n5. Леброн Жеймс (баскетбол) – 88.2 миллион\n6. Стефен Карри (баскетбол) – 74.4 миллион\n7. Кевин Дюрант (баскетбол) – 63.9 миллион\n8. Тайгер Вудс (гольф) – 62.3 миллион\n9. Кирк Казинс (америка футболи) – 60.5 миллион\n10. Карсон Венс (америка футболи) – 59.1 миллион.\nХалқаро шахмат федерацияси раҳбари компьютер допинги ҳақида гапирди


ЯТТНИ РИВОЖЛАНИШИГА ТЎСҚИНЛИК ҚИЛАЁТГАН МУАММОЛАР МАВЖУД(МИ?) — Soliq plus / Налоги плюс\nТаҳририятимиз ходимлари ҳудудларда газетхонлар фикри билан танишар экан, нафақат солиқ қонунчилигига киритилган сўнгги ўзгартиришлар, балки тизимда жисмоний ва юридик шахслар учун кутилаётган ижобий янгиликлар, солиқ сиёсатига доир мутахассисларнинг фикр-мулоҳазаларини ҳам ёритиб боришимизни сўрашган.\nЗафар ЭРГАШЕВ, ДСҚ ҳузуридаги Малака ошириш маркази кафедра мудири, в.б.\nЮридик шахс турар-жойдан тадбиркорлик мақсадида фойдаланса…\nБугунги солиқ сиёсати кўпроқ фуқаролар ва тадбиркорлар юкини янада енгиллаштиришга, уларнинг турмушини яхшилашга қаратилган. Амалдаги тартибга мувофиқ турар-жойлардан тадбиркорлик фаолияти мақсадида фойдаланиш (ишлатиш) учун фуқаролар бу борада қуйидаги босқичларни босиб ўтиши (ҳаракатларни амалга ошириши) керак:\n● турар жойнинг тадбиркорлик мақсадида фойдаланилиши мўлжалланган қисми “нотурар жой” сифатида алоҳида кадастр ҳужжатлари билан расмийлаштирилади (оилавий тадбиркорлик бундан мустасно);\n● нотурар жой учун сув, электр энергияси ва газ таъминоти корхоналари билан янги техник лойиҳалар асосида алоҳида шартномалар тузилади (кейинчалик ишлатилган сув, газ ва электр энергияси учун тўловлар юридик шахслар тўлайдиган миқдорларда (таърифларда) ундирилади);\n● туман давлат хизматлари марказидан якка тартибдаги тадбиркорлик фаолияти билан шуғулланиш учун гувоҳнома олади;\n● тижорат банкида ҳисоб рақам очилади;\n● аҳолига пуллик хизмат кўрсатилса, назорат касса машинаси ва (ёки) тўлов терминаллари ўрнатилади ва рўйхатдан ўтказилади;\n● лозим ҳолларда ҳар кунлик нақд пул тушумини тижорат банкларига топшириш учун инкассация хизмати билан шартнома тузилади.\nФуқаронинг ўзини-ўзи эплаши учун талаб юқори эмасми?\nБитта фуқаронинг меҳнат қилиб, даромад топиши, ўзиниўзи эплаши, оиласини боқиши учун ва солиқлар тўлаш орқали жамият қурилишида фаол иштирок этиши учун талаблар жуда катта эмасми?\nБугунги кунда қатъий белгиланган солиқларни тўлаш режимидаги жисмоний шахслар сони якка тартибда тадбиркорларнинг аксарият қисмини ташкил этади. Қатъий солиқ ставкаси тадбиркорликнинг фаолият турига қараб белгиланади. Бу тартиб солиқ ундириш амалиётида 20 йил атрофида қўлланиб келинмоқда.\nСўнгги йилларда солиқ ставкаларини белгилашда фаолият турларининг рўйхати кенгайтирилди, якка тартибдаги тадбиркорларга бир неча ишчи ёллашга рухсат берилди, маълум бир маънода солиқ ставкаларининг кескин ўсиши камайтирилди, айрим тадбиркорларга “Ҳунарманд” уюшмаси орқали фаолият кўрсатишга рухсат берилди.\nНега тадбиркорликни энди бошлаганларга имтиёз йўқ?\nЖамиятимиздаги иқтисодий эркинликлар ва яратилаётган енгилликларга қарамай ҳамон Якка тадбиркорликни ривожланишига тўсқинлик қилаётган айрим ҳолатлар мавжуд. Бу муаммолар қайси жиҳатга кўра шаклланмоқда, унинг ечими қандай? Келинг, даставвал мавжуд муаммоларга эътибор қаратамиз. Жумладан:\n► солиқ ставкаларини белгилашга қаратилган меъёрий ҳужжатларда айрим тадбиркорлик фаолияти турлари рўйхатга киритилмай қолади;\n► ойлик даромад ва харажатлар ҳар хил бўлишига қарамай айрим фаолият турларига бир хил солиқ ставкалари белгиланади;\n► тадбиркор бир ойда 5 кун ишлайдими, 30 кун ишлайдими, фарқи йўқ, ойлик солиқ суммасини тўлиқ тўлаши шарт. Агар тадбиркор жорий ойда бетоб бўлиб қолса ёки бошқа узрли сабабларга кўра фаолият кўрсатмаса, ишламаса ҳам, бу ҳол солиққа тортиш жараёнида инобатга олинмайди;\n► биринчи марта ёки янги фаолият турлари билан шуғуланишни бошлаган тадбиркорларга ҳеч қандай имтиёзлар кўзда тутилмаган (ягона ижтимоий тўлов бўйича имтиёзлар бундан мустасно).\nНазаримда тадбиркорлик фаолиятини янада ривожлантириш мақсадида, молиясолиқ идоралари олдида турган вазифалардан бири якка тартибдаги тадбиркорларни солиққа тортиш тартибига айрим ўзгартиришлар киритиш лозим.\nЭътибор беринг, амалдаги тартибга кўра якка тартибдаги тадбиркор бир нечта фаолият тури билан шуғулланса, ҳар бир фаолият тури учун алоҳидаалоҳида солиқ тўлайди. Айни шу қоидадан келиб чиққан ҳолда ҳеч бир якка тартибдаги тадбиркор бир вақтнинг ўзида бир неча фаолият турлари билан шуғуллана олмайди. Мисол учун телекоммуникациялар операторларига, провайдерларига воситачилик хизматлари кўрсатиш (абонентлар ёки хизматлар кўрсатувчиларга маълумот-ахборот хизмати кўрсатиш, хизмат кўрсатувчиларнинг хизматлари учун тўловларни қабул қилиш) билан шуғулланувчи якка тартибдаги тадбиркор бир пайтнинг ўзида шу фаолиятга турдош компьютер дастурларини ишлаб чиқиш хизматлари, компьютер ўйинларини ташкил этиш, шунингдек, компьютер ёрдамида матнларни териш ва босиб чиқариш хизматлари, матндан нусха олиш ва кўпайтириш билан боғлиқ хизматларни амалга ошира олмайди. Айниқса ушбу вазиятда аҳоли сони нисбатан кам бўлган чекка ҳудуддаги якка тартибдаги тадбиркорлар азият чекишмоқда. Фикримча, якка тартибдаги тадбиркорга битта универсал солиқ белгиланиши лозим. Ёки солиқ амалиётга жорий этилаётганда аҳолининг демографик жойлашуви ва ҳудудларни инобатга олиш лозим. Бундан ташқари, агар фуқаро мактабда дарс бериб, бўш вақтида репетиторлик билан шуғулланса, у фақат репетиторлик билан шуғулланадиган тадбиркордан бир неча марта кам солиқ тўлаши лозим. Шунда кўпчилик ўқитувчиларда ўқув муассасаларида ишлаб бўш вақтларида репетиторлик билан шуғулланишга хоҳиш уйғонади.\nШунингдек, жисмоний шахсларнинг тадбиркорлик фаолияти билан шуғуланиши мумкин бўлган рўйхати (хусусий тадбиркорлар юридик шахс ташкил этмасдан шуғулланиши мумкин бўлган фаолият турлари)ни бошқатдан кўриб чиқиш ва фаолият турига қараб ҳар хил солиқ ундириш тартибларини жорий этиш мақсадга мувофиқдир. Масалан, мардикорлик, бозорларда юк ташувчилик ва бошқа шу каби мавсумий фаолият турлари билан шуғилланувчи жисмоний шахсларга йиллик патент сотиб олиш тизимини жорий этиш керак.\nТадбиркорлар қайси фаолият тури ва қай тартибда солиқ тўлашларидан қатъи назар, уларни рағбатлантирувчи имтиёзлар тизими бўлиши лозим. Масалан, тадбиркор бир неча ой учун олдиндан қатъий белгиланган солиқни тўлаб қўйса унга чегирма беришимиз мақсадга мувофиқ бўларди. Аммо биз негадир имтиёз беришдан қўрқамиз ёки имтиёзлардан келиб чиқадиган маблағлар ҳажмини жуда катта деб ўйлаймиз.\nКодексга жисмоний шахслар даромад солиғи учун имтиёзлар ва енгилликлар киритиш лозим\nСолиқ кодексида айрим тоифадаги жисмоний шахслар даромад солиғидан қисман озод қилиниши кўзда тутилган.\nЖумладан, даромад олинган ҳар бир ой учун энг кам иш ҳақининг тўрт баравари миқдоридаги даромадлар бўйича солиқ тўлашдан озод қилинадиган шахслар қаторига “Ўзбекистон Қаҳрамони”, “Меҳнат “Қаҳрамони” унвонларига сазовор бўлган шахслар, учала даражадаги “Шуҳрат” ордени билан тақдирланган шахсларни, уруш ногиронлари ва қатнашчилари, шунингдек, доираси қонун ҳужжатлари билан белгиланувчи уларга тенглаштирилган шахсларни, Ўзбекистон Республикасининг конституциявий тузумини ҳимоя қилиш ёки ҳарбий хизматнинг ёхуд ички ишлар органларидаги хизматнинг бошқа мажбуриятларини бажариш чоғида яраланганлиги, контузия бўлганлиги ёки шикастланганлиги оқибатида ёхуд фронтда бўлиш билан боғлиқ касаллик туфайли ҳалок бўлган ҳарбий хизматчиларнинг ҳамда ички ишлар органлари ходимларининг ота-оналари ва бева хотинлари (бева эрлари) ва бошқаларни киритиш мумкин, дея қайд этилган.\nТабиийки, мантиқий савол туғилади – бу тоифага кирувчи қанча киши ҳаёт, уларнинг ёши нечада, қанчаси меҳнатга лаёқатли ва агар улар ишлаётган бўлса, ўртача ойлик даромадлари қанча бўлиши мумкин? Ва ниҳоят, улардан ундириладиган солиқларнинг ҳажми бюджетнинг даромад қисмида қанчалик муҳим ўрин эгаллайди?\nНазаримда, давлатимиз бундай тоифадаги фуқаролар учун нафақат энг кам иш ҳақининг тўрт баравари миқдорида чегирма қилиши лозим, балки унинг ўрнига моддий рағбатлантириб туришга ҳам қурби етади. Чунки бундай шахслар орамизда бармоқ билан санарли. Бундан ташқари биринчи марта ёки янги иш бошлаётган тадбиркорларга, ногиронларга ва айрим тоифадаги бошқа фуқароларга ҳар хил турдаги имтиёзларнинг берилиши давр талабидир.


Икки дўст ўртасидаги футбол борасидаги баҳс қотиллик билан тугади\n10:43 / 11.03.2017\n9 мартга ўтар кечаси Габон пойтахтида футбол учрашуви юзасидан кечган баҳс негизида қотиллик содир этилди. Франциянинг L'Union газетаси биринчи саҳифаси шу янгилик билан чиқди.\nНашр маълумотларига кўра, Франциянинг "ПСЖ" клуби 18 ёшли мухлиси "Барселона" фанати бўлган дўстини ўлдиришга борди. Қотилликка француз клубининг Чемпионлар Лигаси 1/8 финалида "Барса"дан мағлубиятга учрагани туфайли дўстининг мазаҳ қилишлари сабаб бўлган. Дўстлар маст ҳолатда баҳслашиб кетишган. Қотил дўстининг мазаҳ қилишларига чида олмай, қўлига пичоқ олиб, дўстининг бўйнига зарба берган.\nЖабрланувчи воқеа жойида жон берган. Айни вақтда қотил ўсмир ҳибсга олинган.\n"ПСЖ" Чемпионлар Лигаси нимчорак финал баҳсининг илк учрашувида "Барса" устидан 4:0 ҳисобидаги ишончли ғалабадан кейин жавоб учрашувида 6:1 ҳисобида имкониятни бой берди. Эътиборлиси, ғалаба учун керак бўлган 3 та тўп учрашув асосий вақтининг охирги дақиқаларида ва қўшиб берилган 5 дақиқа ичида киритилган.\nБарселона қотиллик ПСЖ Габон


Олма-Отада ўзбек маҳсулотлари бозори очилади - Фарғона.Ру ахборот агентлиги\n11:51 msk, 19 Январь 2019\nОлма-Отада ўзбек маҳсулотлари бозори очилади\n31.01.2018 09:17 msk\nОлма-Отадаги “Самал” бозори. 2gis.kz сайти фотоси\nОлма-Отада март ойининг йигирма биринчи куни нишонланадиган Наврўз байрамигача ўзбек улгуржи-чакана бозори очилади. Бу ҳақда Самарқанд вилояти тадбиркорларининг Тошкент ва Самарқанд вилояти Савдо-саноат палатаси бошқармалари вакиллари ҳамда Олма-Отадаги “Самал” бозори директори Талғат Исаев билан учрашуви давомида эълон қилинди, дея хабар беради “Самаркандский вестник”.\nИсақовга кўра, “Самал” бозори 17 гектар майдонда жойлашган. Бу ерда супермаркет, омборхона, катта юк машиналари учун тўхташ жойи ва меҳмонхона мажмуаси бор. Қозоғистон томони ўзбек тадбиркорларига бозор ҳудудида савдо расталарини очишга рухсат беришни ва шу билан бирга, дастлабки олти ойлик фаолият давомида ижара пулини ундирмасликни қарор қилган.\nҚозоғистон таклифига биринчи навбатда мева-сабзавот экспортчилари лаббай дея жавоб беришлари кутилмоқда. Самарқанддан сўнг қозоқ тадбиркори ўз лойиҳасининг тақдимотини Фарғона ва Андижонда ўтказмоқчи.\nЭслатиб ўтамиз, ўтмишда Ўзбекистон расмийлари томонидан қўйилган тақиқлар боис бошқа мамлакатларга мева ва сабзавот экспорти қийинлашиб кетганди. 2016 йилда вазият ўзгарди – ҳукумат тадбиркорларга қатор имтиёзлар берди. Росссия Ритейлер бозори экспертлар ассоциацияси бошқаруви раиси Андрей Карпов ўзбек расмийларининг қарорларидан бирини шарҳлай туриб, “Ўзбекистон Вазирлар маҳкамасининг мева ва сабзавотларни Россияга олдиндан тўловсиз етказиб бериш тўғрисидаги қарори россиялик ритейлерлар учун мутлақо фойдали, негаки компаниялар тўловларни кечиктириш шароитида ишлашни афзал кўрадилар”, - деб айтди,


5 Январь 2022 17:15\nNUR-SULTAN. Kazinform - Қозоғистонда 2022 йил 1 январдан бошлаб ёшга доир пенсиялар миқдори 7 фоизга, базавий пенсиялар ва давлат нафақалари миқдори 5 фоизга ошди, дея хабар беради Kazinform Меҳнат ва аҳолини ижтимоий ҳимоя қилиш вазирлиги матбуот хизматига таяниб.\n«2022-2024 йилларга мўлжалланган Республика бюджети тўғрисида»ги қонунга мувофиқ, 2022 йил 1 январдан бошлаб ёшга ва иш стажига доир пенсия тўловлари миқдори 7 фоизга, яъни инфляция даражасидан 2 фоизга оширилди. Шу билан бирга, кексалик пенсиясининг энг кам миқдори 46 302 тенгени ташкил этди.\nБазавий пенсия тўловлари миқдори 5 фоизга оширилди. 2022 йил 1 январдан унинг минимал миқдори 19 450 тенгени ташкил қилади.\nНатижада, базавий пенсия тўловини ҳисобга олган ҳолда, 1 январдан бошлаб энг кам пенсия миқдори 65 752 тенгени ташкил этади.\nБу ўсиш 2,2 миллион пенсионерга таъсир кўрсатди.\nБундан ташқари, 2022 йил 1 январдан бошлаб яшаш минимуми ўзгариши муносабати билан қуйидаги нафақа турлари 5 фоизга оширилди:\n- ногиронлик ва боқувчисини йўқотиш бўйича давлат ижтимоий нафақалари;\n- ногирон болаларни тарбиялаётган ота-оналар ва васийларга бериладиган давлат нафақалари;\n- I гуруҳ ногиронига ғамхўрлик қилаётган оилаларга (шахсларга) давлат нафақалари;\nБир ойлик ҳисоб-китоб миқдорининг ошиши муносабати билан 1 январдан бошлаб қуйидаги нафақалар миқдори 5 фоизга ошди:\n- №1 ва №2 рўйхатлар бўйича махсус давлат имтиёзлари;\n- бир ёшга тўлмаган болани парвариш қилиш билан боғлиқ давлат нафақалари;\n- туғилганлик учун бир марталик давлат нафақаси;\n- махсус давлат имтиёзлари;\n- «Олтин алқа», «Кумис алқа»(олтин, кумуш медаль мақомида) билан тақдирланган ёки илгари «Қаҳрамон она» унвони ва «Она шуҳрати» орденлари билан тақдирланган кўп болали оналарга бериладиган махсус давлат нафақалари;\nбиргаликда яшовчи тўрт ва ундан ортиқ вояга етмаган болалар, шу жумладан ўрта, техник ва касб-ҳунар, ўрта таълимдан кейинги, олий ва (ёки) олий таълим муассасаларидан кейинги таълим бўйича вояга етгунга қадар кундузги бўлимда ўқийдаган (лекин йигирма уч ёшга тўлгунга қадар); кўп болали оилалар учун давлат нафақалари. ўрта таълимдан кейинги таълим муассасаларида кундузги бўлимда таҳсил олаётган болалар;\n- Семей ядро синовлари натижасида жабрланган ва оммавий сиёсий қатағон қурбонлари бўлган, аммо тўланмаган фуқароларга бир марталик нақд пул нафақалари.\n«Мажбурий ижтимоий суғурта тўғрисида»ги қонунга мувофиқ, меҳнатга лаёқатини йўқотганлик ва боқувчисини йўқотганлик учун Ижтимоий суғурта жамғармасидан тўланадиган ижтимоий нафақалар миқдори ҳам 5 фоизга оширилди.


25 июл куни Тунис президенти бош вазир Ҳишам Машишини истеъфога чиқарган, парламент ишини 30 кунга тўхтатиб қўйган ва депутатларни дахлсизликдан маҳрум қилганди.\nТунис миллий армияси бўлинмалари ҳукумат биносига киришни тўсиб қўйди. Бу ҳақда Mosaïque FM радиоси хабар берди.\nХабар қилинишича, ҳарбийлар бинони қуршаб олган ва ичкарига ҳеч кимни киритмаяпти.\nТунис ички ишлар вазирлиги фаолияти мамлакат президенти хавфсизлик хизмати бошлиғи Холид ал Яҳёвий томонидан назорат қилиниши айтилмоқда. Shorouk газетасининг хабарига кўра, мамлакат президенти Каис Саид ана шундай фармон чиқарган.\nЭслатиб ўтамиз, 25 июл куни Каис Саид бош вазир Ҳишам Машишини истеъфога чиқарганини эълон қилди. Президент бундай қарорни ҳукуматга ва 2011 йилдан бери ҳокимиятни эгаллаб келаётган “Ан-Наҳда” партиясига қарши ўтган намойишлардан кейин қабул қилди.\nТунис раҳбари, шунингдек, парламент ишини 30 кунга тўхтатиб қўйишга қарор қилди ва депутатларни дахлсизликдан маҳрум қилди. У конституцияга кўра, президент парламентни тарқатиш ҳуқуқига эга эмаслигини, бироқ “муқаррар хавф” ҳолатида унинг фаолиятини тўхтата олишини таъкидлаб ўтган.\n09:32 / 22.07.2021\nТунис соҳиллари яқинида 17 нафар қочқин ҳалок бўлди


2014 йилги Осиё Чемпионлар лигаси 2 февралда старт олади / CHAMPIONAT.asia\n05 дек 17:59\n2014 йилги Осиё Чемпионлар лигаси 2 февралда старт олади\nОФК 2014 йилги Чемпионлар лигаси саралаш босқичи учрашувлари муддатларини тасдиқлади. Унга кўра, мусобақа 2 февраль куни старт олади.\n2014 йилнинг 2 февраль куни Осиё Чемпионлар лигаси 1-саралаш босқичи ўйинлари ўтказилади. Шу куни мусобақанинг Ғарбий минтақасида «Ал-Сувайқ» (Уммон) – «Ал-Қодисия» (Кувайт), «Шабоб ал-Урдун» (Иордания) – «Ал-Ҳидд» (Баҳрайн) ва «Ал-Кувайт» (Кувайт) – «Аш-Шорта» (Ироқ) учрашувлари бўлиб ўтади.\n8 февраль куни 2-саралаш босқичи баҳслари бўлиб ўтади. Ўзбекистоннинг ОЧЛ-2014 саралаш босқичида иштирок этадиган вакиллари – 2013 йилги Ўзбекистон вице-чемпиони, Тошкентнинг «Локомотив» ва Олий Лига-2013да учинчи ўринни эгаллаган Қаршининг «Насаф» жамоаси айнан 2-босқичда мусобақаларга киришади.\n2-саралаш босқичида «Ал-Сувайқ» - «Ал-Қодисия» учрашуви ғолиби сафарда БААнинг «Банияс» жамоасига қарши, «Шабоб ал-Урдун» – «Ал-Ҳидд» учрашуви ғолиби сафарда Қатар жамоасига қарши, «Ал-Кувайт» – «Аш-Шорта» учрашуви ғолиби сафарда Ўзбекистон вакилига қарши тўп суради. 2-босқичнинг яна бир учрашувида Ўзбекистон иккинчи вакили сафарда Қатарнинг иккинчи вакилига қарши тўп суради.\n3-саралаш босқичи баҳслари 15 февраль куни бўлиб ўтади. Унда «Банияс» – «Ал-Сувайқ»/«Ал-Қодисия» учрашуви ғолиби ўз майдонида Қатар – Ўзбекистон клублари ўртасидаги ўйин ғолибига қарши, Қатар клуби – «Шабоб ал-Урдун»/«Ал-Ҳидд» жуфтлиги ғолиби ўз майдонида Ўзбекистон клуби – «Ал-Кувайт»/«Аш-Шорта» жуфтлиги ғолибига қарши тўп суради. Ушбу икки ўйин натижасига кўра, ОЧЛ гуруҳ босқичининг икки иштирокчиси номи маълум бўлади.\nСаралаш босқичидаги учрашувлар ғолиби битта ўйин натижасига кўра аниқланади. Қатар ва Ўзбекистон клублари кимларга рақиб бўлиши 10 декабрь куни Куала-Лумпурда ўтказиладиган қуръадан сўнг маълум бўлади. Шунингдек, қуръада 2013 йилги Ўзбекистон чемпиони ва Кубоги соҳиби «Бунёдкор»нинг ОЧЛ гуруҳ босқичидаги рақиблари номи ҳам аниқланади.


Samsung Apple'нинг янги қурилмалари учун OLED-дисплейларни етказиб беради\n15:27 / 19.12.2016\nApple'нинг янги смартфони пластик асосдаги OLED-дисплейга эга бўлади. Бу ҳақида Korea Herald маълум қилди. Бу жиҳат iPhone 8 қурилмасини аввалгиларидан-да юпқа ва енгил қилади.\nНашр iPhone 7 қурилмаларидаги LCD-экранлар, органик светодиодлардаги ҳамда пластик асосли инновацион экранли OLED-экранлар ўртасидаги фарқни яққол кўрсатиб берган.\nЯқинда инсайдерлар LG Display'нинг iPhonе учун мослашувчан экранлар етказиб бериши ҳақида хабар беришганди. Бироқ маълум бўлишича, Apple'нинг 2017 йилдаги барча смартфонлари учун OLED-дисплейларни Samsung Display ишлаб чиқаради. Ушбу бўлим мазкур йўналиш бўйича эксклюзив ҳамкор мақомига эга бўлади, бошқа ишлаб чиқарувчилар эса унга кейинроқ қўшилишади.\nМанбага кўра, келгуси йилда уч iPhone тақдимоти кутилмоқда. iPhone 7s ва iPhone 7s Plus қурилмалари iPhone 7 ва iPhone 7 Plus'нинг такомиллаштирилган версиялари бўлади, iPhone 8 эса мутлақо янги, инқилобий қурилма бўлиши кутилмоқда.\nБундан аввал iPhone 2017 йилда симсиз зарядка, иккиламчи камера ва бармоқ излари сканерига эга бўлиши ҳақида хабар берилган эди.\niPhone Apple инновация OLED-экран


ПСВ жамоасининг 2 футболчиси полиция томонидан ҳибсга олинди\n11:14 / 21.12.2015\nБундан ташқари, полиция бу жараёнга аралашган яна 2 аёл ва бир эркакни ҳам қамоққа олиб кетган. Хабар қилинишича, бу жанжал вақтида жароҳат олганлар йўқ.\nПСВ бу вазият бўйича расмий баёнот билан чиққан ва футболчилар билан жиддий суҳбат ўтказилиши, лекин улар жамоада қолиши билдирилган.\nЎтган мавсумни Италиянинг "Женоа" жамоасида ўтказган Максим Лестьенн ёзги трансферлар вақтида "Аль-Араби" жамоасидан ижарага олинганди. У мавсум кашфиётига айланиши кутилаётганди ва Голландия чемпионатининг 7 турида битта гол ва 5та голли узатма амалга оширди. Шунингдек, у ЕЧЛда "МЮ" дарвозасига 2та гол урди.\nЛекин сентябрь ойи охирида унинг онаси вафот этгач, унда руҳий муаммолар башланди ва можаро туфайли Бельгия терма жамоасидан четлатилди. Ноябрь ойида эса унинг отаси ҳам вафот этди.


O`zLiDeP вакиллари хонадонма хонадон юриб аҳоли муаммоларини ўрганмоқда | O'zLiDeP\nO`zLiDeP вакиллари хонадонма хонадон юриб аҳоли муаммоларини ўрганмоқда\nБугунги кунда аҳоли бандлигини таъминлаш, ўз тадбиркорлигини бошламоқчи бўлган ёшлар ва аёлларнинг тадбиркорлик фаолиятига оид билим ва кўникмаларини шакллантириш асосий вазифалардан бири ҳисобланади. O’zLiDeP томонидан жойларда партия электорати, ёшлар ва аёллар ўртасида шундай тадбирлар мунтазам ташкил этилиб келинмоқда.\nОлий Мажлис Қонунчилик палатаси Спикери ўринбосари, O`zLiDeP фракцияси раҳбари Актам Ҳаитов Самарқанд вилоятидаги учрашувлари доирасида Оқдарё туманидаги “Пичоқчи ёнғоқ драеф” масъулияти чекланган жамияти фаолияти билан яқиндан танишди.\n- Айни пайтда цехимизда 10 нафар иш ўрни яратилган, асосан шу маҳаллада яшовчи ёшлар меҳнат қилишмоқда, - дейди “Пичоқчи ёнғоқ драеф” масъулияти чекланган жамияти раҳбари Шодёрхон Абдувоитов.\nO`zLiDeP фракцияси раҳбари Актам Ҳаитов корхона фаолияти билан танишар экан, тайёр бўлган маҳсулотни юқори баҳолади. Қўшимча иш ўринларини яратиш бўйича зарур тавсиялар берди.\nЎзбекистон фермер, деҳқон хўжаликлари ва томорқа ер эгалари кенгаши ишчи гуруҳи аъзолари ҳамда O`zLiDeP Самарқанд вилоят Кенгаши жойларда хонадонма-хонадон юриб, томорқа ер эгаларига ердан мақсадли ва самарали фойдаланиш, уруғ, кўчат экиш, иссиқхона қуриш бўйича тегишли маслаҳатлар бермоқда.\nШундай тадбирлардан бири Оқдарё туманининг Пичоқчи маҳалласида бўлиб ўтди. Учрашувда Актам Ҳаитов иштирок этиб, “Аёллар дафтари” ва “Ёшлар дафтари”да қайд этилган хонадонларга помидор, булғор қалампири кўчатлари ҳамда турли кўкатлар уруғлари тарқатди.\n- Оилавий шароитимиз оғир, “Аёллар дафтари”га киритилганман, - дейди Сабохат Қаюмова. - Маблағимиз йўқлиги сабабли томорқамизда экин экишга қийналаётган эдик. Мана, масъуллар маҳалламизга келиб, кўчатлар беришди. Маҳалламиздаги ҳар бир хонадонга кириб, ҳол сўраляпти, кўмак бериляпти. Илгари бунақа ишларни тасаввур қилиш қийин эди.\nА.Ҳаитовнинг қўшимча қилишича, полиз ва мевали дарахт кўчатларини аҳолига бепул тарқатишдан кўзланган мақсад аҳоли томорқасида полиз экинлари ва мевали дарахтларни кўпайтиришдан иборат. Етиштирилган сабзавот маҳсулотлари ички ва ташқи бозорга мунтазам чиқарилади.


Кения президенти мунозарали сайлов борасида юзага келган бўҳронни ҳал қилиш учун миллий бирлик ҳукумати тузишга тайёр эканини айтди.\n02 декабр 2020, Тошкент вақти: 02:07\nПрезидент Мваи Кибаки Кенияда барқарорликни қайта тиклашда ёрдам беришга ҳаракат қилаётган АҚШ вакили Жендайи Фразер билан сўзлашув чоғида шундай баёнот берди.\nБироқ мухолифат раҳбари Рейла Одинга президент Кибакининг истеъфосини талаб қилди.\nКения мухолифати декабрь ойида ўтказилган президентлик сайлови натижалари соҳталаштирилганини иддао қилганидан кейин бошланган зўравонликлар оқибатида ҳозирга қадар 300га яқин одам нобуд бўлди. БМТ маълумотига кўра, тартибсизликлар сабабли 250 минг аҳоли ўз уйларидан бошқа жойларга кўчишга мажбур бўлган.


МИЛЛАТИМИЗГА ХОС, ЗАМОНАГА МОС БЎЛСИН - Hidoyat.uz\nАсосий саҳифа Мақолалар МИЛЛАТИМИЗГА ХОС, ЗАМОНАГА МОС БЎЛСИН\nЧоп этилди Oktabr 9, 2019 МИЛЛАТИМИЗГА ХОС, ЗАМОНАГА МОС БЎЛСИНda fikr bildirishni o'chirish\nАёл – мўътабар зот, беназир хилқат. Унинг латофати, ҳаё-ибоси, иффати, меҳри ҳар қанча мақтовга лойиқ. Чунки у дуру гавҳарга ўхшайди. Гавҳар шунинг учун ҳам эъзозга лойиқки, у ерга тушса синади, қадри пасаяди, зийнатини йўқотади. Шу боис у эҳтиёткорлик билан авайлаб асралади. Аёл ҳам шундай. Эҳтиёткорлик билан муносабатда бўлинмаса, гулдек нозик қалбига озор етиб қолиши мумкин.\nДунёда ҳеч бир дин аёлларга Ислом динидек катта эътибор билан қараган эмас. Ислом дини аёлларга муносабатни кишиларга бўлган яхшилик ва эзгулик мезони қилиб, аёлни бокира қиз, опа-сингил, жуфти ҳалол ва мўътабар она сифатида юксак эъзозлайди. Уларга ҳурмат билан моддий таъминотларини эркаклар зиммасига юклайди.\nТарихдан маълум, жоҳилият даврида аёллар барча инсоний ҳуқуқлардан маҳрум эдилар. Уларга ниҳоятда паст назар билан қараларди. Ҳатто аҳвол шу даражага етгандики, баъзи араб қабилаларида қиз фарзанд туғилишидан жоҳил оталар ор-номус қилиб, қизларини тириклай қаро ерга кўмиб юборарди. Ислом дини бундай мудҳиш одатларга барҳам берди. Ер юзида ўзининг адолатли кўрсатмалари билан ҳамиша устувор бўлган Ислом дини наинки комил, эзгу қалбларнинг, балки катта-кичик ҳар бир инсоннинг ирқи, миллати ва эътиқодидан қатъи назар, ўзгалар тарафидан таҳқирланиши, хўрланиши ва хорланишига асло йўл қўймайди. Айниқса, аёл зотини доимо улуғлаб, авайлаб-асраш ҳаракатида бўлади.\n«Жаннат оналарнинг оёғи остидадир», дейдилар Пайғамбаримиз Муҳаммад (соллаллоҳу алайҳи ва саллам). Ана шу ҳадиси шарифнинг ўзи ҳам мусулмон оламида аёлнинг нечоғли эъзозланганига ёрқин далилдир. Аёлнинг бу қадар қадрланиши, аввало, унинг тўғри эътиқоди, яхши ахлоқ-одоби, ички дунёсининг гўзаллигига боғлиқдир. Шу билан бирга, унинг ўзини тутиши, туриш-турмуши, ҳатто кийиниш маданиятига ҳам тааллуқлидир. Чунки кийган либоси унинг ички дунёсидан, ҳаё-ибосидан далолат беради, иффат ва виқорини белгилайди.\nИсломда кийинишга ҳамиша катта эътибор берилган. Кийимнинг доимий озода, кишига мос, ярашиқли ва иқлим шароити учун қулай бўлиши уқтирилган. Либослар очиқ-сочиқлиги билан бегоналар диққатини жалб қиладиган, шаҳвоний ҳисларни қўзғатадиган бўлмаслиги лозим. Ҳозир бозорларда сотилаётган, айниқса, “мода” деб тарғиб қилинаётган баъзи чет эл кийимларини гапирмай илож йўқ. Улар адабсизлик, ҳаёсизликни тарғиб қилади, десак муболаға бўлмайди.\nҚизларнинг ниҳоятда ғалати тикилган шимлар кийиши, киндикларини очиб юриши, қулоқларига керагидан ортиқча сирғалар, ҳатто баданларига ғалати тақинчоқлар тақиб юриши катта гуноҳдир. Баданига суратлар чиздириш эса мутлақо мумкин эмас ишдир.\nЗамонамизнинг баъзи йигитлари ҳам қизлардан қолишмайди. Уларнинг шимлари шундай ғалатики, кийим баъзи аъзоларимизни ёпиш учун хизмат қилиши кераклиги унутилгандек гўё. Турли ёрқин бўёқли, ажи-бужи расм ва ёзувлар солинган футболка, гоҳида ички кийим ҳисобланган майка кийиб олади. Бош кийим ўрнига ғалати шапкалар, ҳаммаси чет эл “мода”си ва намуналари асосида тикилган. Бундай кийинган боланинг кўринишидан қайси миллатга мансуб эканини аниқлаш имкони бўлмайди.\nБаъзан кўчада сал ғайритабиий кўринишдаги йигитларга дуч келамиз. Ҳар икки қулоғида зираклар, деярли ҳар бир бармоғида узук, билаги ва тирсаги билан елка оралиғида ҳам тилла занжир. Бу кийим, тақинчоқлар қандай маданиятни, қайси маънавиятни тарғиб қилади? Ахир шифокорлар бу ишларнинг барчаси инсон соғлиғига катта зарар етказишини ҳар томонлама исботлаб беряптилар-ку?\nМутахассисларнинг тадқиқотлари хулосасига кўра, барча миллий кийимларимиз нафақат маънавиятимизни, балки баданимиз, аъзоларимизни ва саломатлигимизни ҳар жиҳатдан муҳофаза қилар экан. Ёки дўппиларни олайлик. Ҳар вилоятнинг ўзига хос дўпписи бўлиб, уларга солинган нақшлар чуқур маъно, диний ва миллий қадрият ҳикматларини ифодалайди.\nЭнг ачинарлиси, баъзан миллий кийимлар кийиб кўчага чиққан кишига ажабланиб нигоҳ ташлайдиганлар кўп. Баъзида эса дўппили одам олдига келиб, ҳатто таъзия билдирган бўлишади. Жаҳон афкор оммаси наздида ҳурмат-эҳтиромга эга халқимиз ўз миллий-диний қадриятларини йўқотмаган, уларни ҳимоя қила олган ва мумкин бўлса, замон талабларига мос равишда ривожлантирилган либослар ва бошқа санъат турларига эга халқдир.\nБаъзи мўътабар манбаларда либосларнинг саломатликка таъсири тўғрисида бундай маслаҳат-тавсиялар берилган: либоснинг ранги кишининг ёшига, кайфиятига, муайян жамиятда тутган мақомига мос бўлиши керак. Гулдор, қизил ранг аралашган либослар эркакларга дуруст бўлмаса-да, аёлларга ярашади.\nЛибоснинг кенглиги борасида ўртачалик – меъёрга риоя қилиниши керак. Аъзолар сиқиладиган даражада тор, жисмга ноқулайлик келтирадиган ва ҳаракатланишга халал берадиган даражада кенг бўлмаслиги лозим. Ниҳоятда тор кийимлар танада қон айланиш тизими бузилишига олиб келади. Эркаклар ички кийимларининг жуда торлиги аянчли ҳолатларга олиб бориши аниқланган. Кўйлак ёқаси, камар ёки белбоғлар баданни сиқадиган даражада маҳкам боғланмайди. Акс ҳолда, бу эркин ҳаракатланишга халал бериши билан тезда чарчашга олиб келади. Гоҳида эса ички ва ташқи касалликларга ҳам сабаб бўлиши мумкин.\nХуллас, либос замон ва миллий қадриятлар талабларига жавоб берсин. Илм-фан, спорт ва бошқа соҳалардаги ютуқларимиз билан фахрланганимиз каби, миллий кийимларимиз билан ҳам ифтихор туйишимиз керак. Зеро, миллий либосларимиз миллатимизга ҳурмат ва муҳаббатни билдиради.


Амир Темур, Бойқаро ва Жекман — Shermuhammad.Net\nБош саҳифа/Дилдаги гаплар/Амир Темур, Бойқаро ва Жекман\nКомил Ёрматовнинг “Алишер Навоий” фильмини кўрганмисиз? Раззоқ Ҳамраев бош ролда ўйнаган фильм. Шу фильмдаги Султон Хусайн Бойқаро ҳақида қандай фикрдасиз? Кимга қандай билмадиму, шу фильмни илк бор кўрганимда, Хусайн Бойқаро туну-кун ичкиликка, кайф-сафога берилган золим бир подшоҳ бўлган экан, деб хулоса қилганман. Адабиёт дарсида “Хусайн Бойқаро алкаш бўлган экан” деб роса балога қолганман.\nДарсдан кейин адабиёт ўқитувчимиз Совет даврида темурийлар атайин қоралангани, одамлар айнан мен каби хулоса қилиши учун Хусайн Бойқаро образи шундай талқин қилингани ҳақида, аслида эса Хусайн Бойқаро, Ҳазрат Навоийнинг жуда ёрқин нури фонида бироз хира кўринишига қарамай, анчайин оқил одам бўлгани, санъат ва адабиётга бегона бўлмагани, ҳатто, Хусайний тахаллуси билан ғазаллар битгани ҳақида гапириб берганди. Яъни, унинг фақат қора эмас, оқ тарафи ҳақида ҳам айтиб берган. Яна қанча одам мен билан бир хил хулоса қилгану, қанчасига адабиёт ўқитувчиси дарсдан кейин алоҳида тушунтирган, айтиш қийин.\nНима демоқчиман? Сўнгги кунларда, блоггер Азиз Қаршиев ёзганидек, бош ролни Хью Джекман ижро этиши кутилаётган Амир Темур ҳақидаги фильм, дарҳақиқат, кўп муҳокама қилинди. Фильмга рус тадбиркорлари ҳомийлик қилиши ҳақида, фильм Амир Темурнинг рус ерларига қилган юришлари ҳақида бўлишини эшитгунимга қадар, бу янгиликка унча эътибор бермаган эдим, тўғриси.\nБу ерда мени кўпроқ ҳавотирга солган нарса – рус ёки бошқа миллатларнинг фильмни кўргач Амир Темурга нисбатан нафрат туйғусини туюши эмас, балки, ўзимизнинг одамлар онгида ҳам Амир Темур сиймоси айнан Хью Джекман яратган образ тимсолида муҳрланиб қолиши.\nКўпчилик ётиб олиб кўраётган сериаллардан бири – “Муҳташам юз йил” (аср). Ундаги Султон Сулаймон образи ҳақиқий Султон Сулаймон образига қанчалик мос келади? Эрдоган вақтида айнан шу сабаб фильмни қоралаб чиққан эди. Лекин, ким нима дейишидан қатъий назар, биз энди Султон Сулаймон деган исмни эшитганимизда, ўша “Муҳташам юз йил”даги Сулаймонни кўраверамиз.\nШарабара деган блогдаги бир блогпостда муаллиф ўзимиз ҳақида ўзимиз биринчи бўлиб хабар бермас эканмиз, ахборот урушида мағлуб бўлаверишимиз ҳақида ёзиб: “Ўтмишда оғир ва оғриқли тажрибамиз бор. Ҳатто ўз халқимизни ҳам ишонтира олмай қолгандик. Чунки кечиккандик” – деб ёзган эди.\nКино ҳам ахборот тарқатишнинг бир тури. Бизнинг даврга келиб эса ахборот урушидаги қуроллардан бири. Шундай экан, бу жабҳада ҳам кечга қолмаслик зарур. Кейинчалик қанча фильм олиниб, қанча кўрсатув тайёрламанмасин, одамлар онгига сингиб улгурган қиёфани ўчириш мушкул бўлиши мумкин. Гап бу ерда Амир Темурнинг ижобий образини тарғиб қилишда ҳам эмас. Муҳими – тарихимиз ҳақида тасаввур четнинг бир ёқлама киноларига таянган ҳолда уйғонмаслигига эришиш.\nБир ақлли одам айтганидек, буларнинг ҳаммаси ИМҲО, албатта.\nАмир Темур Бойқаро Навоий Хью Джекман


Туркия Баашикдан ўз қўшинларини олиб чиқади\n18:56 / 07.01.2017\nБағдод ва Анқара ўртасида Ироқ шимолидаги Баашик аҳоли пунктида жойлашган турк қўшинларини олиб чиқиш бўйича келишувга эришилган. Бу ҳақда As Sumaria телеканалига Ироқ бош вазири Ҳайдар Ал Абадий маълум қилган.\n"Турк қўшинларини Баашикдан олиб чиқиш бўйича Ироқ талаби борасида келишувга эришилган", - деб баёнот берган Ироқ бош вазири.\nИроқ ҳукумати бир неча маротаба Туркиядан мамлакат шимолидаги ҳарбийларини олиб чиқишни талаб қилган эди. Расмий Бағдодга кўра, Баашикда турк ҳарбий бўлинмаларининг бўлиши Ироқ ички ишларига аралашиш ҳисобланиб, давлат суверенитетини бузган. Анқара маъмурияти, Ироқ расмийларининг мамлакат шимолий ҳудудларида турк кучлари бўлишига рухсат берганини иддао этиб, Бағдоднинг турли қарашини англай олмаётганини таъкидлаганди.


Ўзбекистон вакиллари Саудия Арабистони подшоҳи қабулида бўлди » Ўзбекистон янгиликлари – Zamin.uz\n, 19 2019, 23:57\nЎзбекистон вакиллари Саудия Арабистони подшоҳи қабулида бўлди\n14 авг, 12:44 568 Дунё\nСаудия Арабистони подшоҳи Салмон бин Абдулазиз икки муқаддас масжид меҳмонлари, ҳукумат амалдорлари, делегация раҳбарлари ва зиёратчиларга хизмат кўрсатадиган идора раҳбарлари учун қабул маросимини ўтказди.\nМазкур тадбирда Дин ишлари бўйича қўмита раиси, «Ҳаж-2019» ишчи гуруҳи раҳбари Жасур Акрамов, Ўзбекистоннинг Саудиядаги элчиси У.Мақсудов ҳамда қирол меҳмони сифатида Н.Нодиров иштирок этди.\nСалмон бин Абдулазиз нутқ сўзлаб, жумладан, шундай деди:\n—Худо Саудия Арабистони подшоҳлигини Икки муқаддас масжидга ва Раҳмон меҳмонлари — ҳожиларга хизмат қилиш билан шарафлади, бу биз учун ғурурдир. Қирол Абдулазиз давридан бошлаб, то бугунгача дунё мусулмонлари Ҳаж ибодатини қулай шароитларда, мукаммал адо этишлари учун барча куч ғайратимизни сарфлаяпмиз. Аллоҳдан амалларингизни қабул бўлишини, эсон-омон ўз юртингизга етиб олишингизни сўрайман.\nШунингдек, тадбирда Ҳаж ва Умра вазири доктор Муҳаммад Солиҳ сўзга чиқиб, зиёратчилар ва бутун дунё мусулмонларини Қурбон ҳайити билан табриклади.\nУ ўз нутқида дунёнинг 130 дан ортиқ мамлакатидан келган 170 дан ошиқ миллат ва элат вакилларидан иборат 3 миллионга яқин инсон Арафотда ҳозир бўлганини, уларнинг учдан бир қисми 70 ёшдан ошган қариялар эканини айтиб ўтди.\nТадбирда шаҳзода Муҳаммад бин Салмон назорати остида ҳожиларнинг ҳаж амалларини бажариш ва хавфсизлигини таъминлаш масаласи подшоҳликнинг доимий эътиборида экани таъкидланди.\nСаудия Арабистони подшоҳи Шавкат Мирзиёевга таклиф билан чиқди 26 ноя, 20:00\nРамзон Қодиров Саудия Арабистони валиаҳд шаҳзодаси ўзгартирилишига изоҳ берди 25 июн, 00:41\nШавкат Мирзиёев Саудия Арабистонига етиб борди 20 май, 23:53\nСаудия қироли ўз ўғлини АҚШга элчи этиб тайинлади 23 апр, 08:36\nЎзбекистон ҳаж делегацияси Саудия Арабистонига жўнаб кетди 19 янв, 11:19\nЎзбекистон АрМИ-2019 натижаларига кўра 5-ўринни эгаллади 19 авг, 23:37 9\nЭнди нархлар барқарорлигини Марказий банк таъминлайди 19 авг, 23:12 204\nМихаил Чудаков: "Каримов даврида мендан Тошкент яқинидаги ядровий реакторни ёпишни сўрашган" 19 авг, 22:43 233\nФарғонада ЙТҲга учраган автомобиллар «паради» бўлиб ўтди (фото) 19 авг, 22:13 263\n«Сантос» собиқ президенти: Неймар «Реал»га ўтмаслиги учун унинг отасига 1 млн доллар тўлагандим 19 авг, 21:46 226\nҚорақалпоғистонда 25 ёшли аёл эри томонидан ваҳшийларча ўлдирилди 19 авг, 21:20 1 040\nСобиқ бош прокурор Рашиджон Қодировга бағишланган кўрсатув тайёр 19 авг, 20:46 1 254\nГулнора Каримовага нисбатан янги жиноят иши қўзғатилди 19 авг, 20:23 1 314\nТайсон Фьюри: Яна ким билан жанг қилишим керак? Бири Россияга қочиб кетди, яна биттаси Болгарияга 19 авг, 20:00 437\nСурия ҳарбийлари турклар конвойига ҳужум қилди, уч киши ҳалок бўлди (фото, видео) 19 авг, 19:35 539


Нима учун Англиядаги мактаблардан бири қизларга авратига қошиқ солиб юришни маслаҳат берди? - BBC News O'zbek\nНима учун Англиядаги мактаблардан бири қизларга авратига қошиқ солиб юришни маслаҳат берди?\nImage caption Ўқитувчи Хариндер Каурга кўра, ўсмир қизларнинг ҳаётини шу билан сақлаб қолиш мумкин\nИчки кийимга солинган қошиқ: Англия мактабида мажбурий никоҳга қарши қандай курашилмоқда?\nАнглия шимолидаги мактаблардан бирида мажбурий никоҳга қарши металл қошиқлар билан курашилмоқда.\nЛидс кооператив академиясининг ўқувчи қизларига металл қошиқлар тарқатиб чиқилмоқда. Ўқувчилар ўртасида олиб борилаётган тушунтириш ишлари давомида уларга қуйидагича йўл тутиш ўргатилади: агар қизлар ўзларининг мажбурлаб никоҳдан ўтказилиш учун хорижга олиб кетилаётганликларидан шубҳалансалар, улар дарҳол ўқитувчилар берган қошиқни ички кийимларига солиб олишлари лозим.\nАнглия ва Уэлсда мажбурий никоҳ жиноят саналадиган бўлди\n‘Муҳаммад Салоҳ фарзандларим учун қаҳрамоннинг ўзи’\nАнглия ўсмирлари орасида суиқасд ҳолатлари кўпайган\nМактаб раҳбариятининг изоҳига кўра, аэропортдаги текширув чоғида металл изловчи ускуна қошиқни сезади ва хавфсизлик ходимлари детектор топган предмет нима эканлигини аниқлаш мақсадида қизни махсус хонага олиб кирганда, унда ходимларга ўз гумонини яширинча айтиш имкони туғилади.\nЎқитувчи Хариндер Каур қошиқлар ўсмир қизларнинг ҳаётини барбод бўлишдан сақлаб қолишига ишонади.\nУнинг сўзлашича, Британияда қайд этиладиган мажбурий никоҳларнинг 80 фоизи хорижда амалга оширилади. Айниқса, ёзги таътил вақтида бундай никоҳлар сони кескин ортади.\n«Олти ҳафтага чўзиладиган таътил вақтида мактаб ота-оналар билан боғлана олмайди ва уларда хорижга чиқиб, фарзандини мажбуран никоҳлаш имкони пайдо бўлади,» дейди у.\n«Биз ўсмирларга бундай вазиятларда ёрдам излаш имкони мавжудлигини ўргатмоқдамиз.»\nБританияда 2014 йилдан никоҳга мажбурлашни жиноят сифатида баҳолаш йўлга қўйилган.\nЎз фарзандини мажбуран никоҳлаган ота-оналар етти йилга қадар озодликдан маҳрум қилиниши мумкин.\n2017 йилда ҳукуматнинг мажбурий никоҳлар олдини олиш бўйича бошқармаси мамлакатда 1,200 та мажбурий никоҳ ҳолатини қайд этган. Ҳуқуқ ҳимоячилари эса асл рақамлар бунданда юқори эканлигини иддао қилади.\nБошқарма маълумотларига кўра, аксар ҳолларда аёллар ва қизлар мажбурий никоҳдан ўтказилиш учун Покистон, Бангладеш, Ҳиндистон ва Сомалига олиб кетилади.\nМажбурий никоҳ қурбонларининг 30 фоизини эса 18 ёшга тўлмаган ёш қизлар ташкил қилади. Ҳар олти қурбоннинг бири 15 ёшдан кичик бўлган болалардир.


09.11.2018 12:15 0 950\nНорвегиянинг Берген шаҳрида «World Cheese Awards» халқаро пишлоқ тайёрловчилар танлови бўлиб ўтди. Танловда бутун дунёдан олиб келинган 3500га яқин пишлоқ тури намойиш этилди. Бош мукофотга Норвегиянинг Устегорден фермасида ишлаб чиқарилувчи «Фанауст» (Fanaost) пишлоғи лойиқ топилди. Иккинчи ўрин ҳам «Хелфейт» (Helfeit) номли норвег пишлоғига насиб этди. У анъанавий жигарранг пишлоқ бўлиб, Телемарк провинциясининг Стурдален Гардсбрюк фермасида ишлаб чиқарилади. Иккинчи ўринни Норвегия «Agour Pur Brebis» номли Пиренеяда тайёрланадиган француз пишлоғи билан бўлишди.\nТанловга 41 та давлатдан 3472 навдаги пишлоқ олиб келинган. Италия, Швейцария, Франция ва Германия каби йирик пишлоқ ишлаб чиқарувчи мамлакатлардан кўп навдаги пишлоқлар намойиш этилди. Аммо маҳаллий норвег пишлоқлари сони ҳаммасидан ҳам кўп бўлди: мамлакатнинг пишлоқли шаънини 175та нав ҳимоя қилди.\nТанлов ҳакамлари қаторидан профессионал экспертлардан ташқари оддий пишлоқхўрлар, блогерлар, журналистлар, музейлар ва умуман бу соҳага алоқаси бўлмаган бошқа ташкилотлар вакиллари ҳам ўрин олди. Ҳакамларнинг 50 нафари норвегияликлар, 180 нафари эса бошқа 29та давлатдан ташриф буюрган.\nУлар пишлоқнинг ташқи кўриниши, устки қатлами сифати, асосий хусусиятлари (намлик, ёғ, ранг ва таркиби) ва, албатта, таъмига баҳо беришди.\nНорвегиядан ташқари 3472 навдаги пишлоқдан энг яхши 16 та финалчи сифатида 4та Италия, 3та Испания, 2та Франция ва биттадан Дания, Швеция, Жанубий Африка, Буюк Британия ва Исроил пишлоқлари танлаб олинди.\nпишлоқ дунёдаги энг яхши пишлоқ


Тошкентда икки ЙПХ инспекторини уриб кетган ҳайдовчига нисбатан жиноят иши қўзғатилди - Daryo\n18:56, 22.01.2020 14499\nТошкентда икки ЙПХ инспекторини уриб кетган ҳайдовчига нисбатан жиноят иши қўзғатилди\nТошкентда икки нафар ЙҲХБ инспекторини Spark машинасида уриб юбориб, воқеа жойидан қочиб кетган ҳайдовчи ушланиб, унга нисбатан жиноят иши қўзғатилди. Бу ҳақда Бош прокуратура матбуот хизмати «Дарё»га маълум қилди.\nҚайд этилишича, 21 январь, сешанба куни Мирзо Улуғбек туман прокуратураси томонидан Ш.Диллаевга нисбатан ЖКнинг 219-моддаси 1-қисми (хизмат вазифасини бажараётган ҳокимият вакилининг қонуний фаолиятига фаол қаршилик кўрсатиш) билан жиноят иши қўзғатилди. Тергов ҳаракатлари олиб борилмоқда.\nУшбу воқеа 18 январь, шанба куни юз берди.\nПойтахтнинг М.Улуғбек туманидаги ТХАЙ ва Дўрмон йўли кўчаси кесишган чорраҳада Тошкент шаҳар ИИББ ЙХҲБ ЙПХБ ЙПХ инспектори Б.Султонов (1981 йилда туғилган) Spark автомобилини бошқариб келаётган Ш.Диллаевга (1993 йилда туғилган, ишсиз) тўхташ ишорасини қилади. Бироқ ҳайдовчи талабга бўйсунмайди, аксинча, ҳаракатни давом эттириб, камига автомашинанинг олд ўнг томони билан инспекторни «туртиб» кетади. Натижада Ў.Қўчқоров олган тан жароҳати туфайли ИИВ Марказий госпиталига ётқизилган.\nАвайхон кўчасидаги чорраҳада унинг йўлидан яна бир инспектор — У.Қўчқоров (1982 йилда туғилган) чиқиб, у ҳам тўхташ ишорасини қилади. Ҳайдовчи бу сафар ҳам талабга бўйсунмай, бу инспекторни ҳам автомашинанинг олд ўнг томони билан «бир туртиб», ҳаракатни давом эттираверади. Бироқ зарур чоралар қўлланиб, ҳайдовчи ИИБ ходимлари томонидан ушланади.\n13:31 Бугун 597\n13:16 Бугун 1129\n13:01 Бугун 4798\n12:32 Бугун 5495


6 август, 2020, 17:42\nТеглар:Байер | Рейнжерс | Севилья | Рома\nЕвропа Лигаси нимчорак финал баҳслари бугун ҳам давом эттирилади.\n«Севилья»: Андалусияликлар мавсум аввалидаги УЕФА рейтингида 11-поғонада, Европа Лигаси клублари орасида эса 2-ўринда қайд этилган. Ла Лигада «Атлетико» билан бир хил очко тўплаганига қарамасдан, Лопетеги шогирдлари ўзаро ўйинлар нисбати сабабли бронза медаллардан маҳрум бўлди. «А» гуруҳи ғолиблари плей-оффнинг дастлабки босқичида «Клуй» билан қийин ўйин ўтказди. Умумий 1-1 ҳисоби билан якунланган қарама-қаршиликда испанияликлар меҳмондаги гол эвазига кейинги босқичга чиқди.\nЖамоа 5 карра (3 марта кетма-кет) Европа Лигаси ғолиби бўлган.\nТахминий таркиб: Вацлик, Навас, Диего Карлос, Кунде, Региллон, Фернандо, Жордан, Банега, Окампос, Мунир, Де Йонг.\nСўроқ остида: Вацлик.\nДисквалификация хавфи остида: Гудель\nТаркибга қўшилганлар: Хави Диаз, Пабло Перес, Хуан Луис Санчес.\nҚайдномадан ўчирилганлар: Чакартеги, Хави Перес, Нолито, Амо, Карричо, Рони Лопес.\n«Рома»: Римликлар УЕФА умумий рейтингида 15- ва Европа Лигаси жамоалари ўртасида 3-ўринда қайд этилган. Жорий мавсумда ички чемпионатда 5-поғонани эгаллаган «жаллороссиликлар» Чемпионлар Лигаси йўлланмасидан қуруқ қолди. Энди улар бор эътиборини Европа Лигаси чемпионлигига қаратиши табиий. «Ж» гуруҳини иккинчи поғонада якунлаган Фонсека шогирдлари 1/16 босқичда «Гент»ни умумий 2-1 ҳисобида таслим этишга эришди. Ушбу титулни қўлга киритган тақдирда, 1991 йилги финалдаги мағлубият аламини олиб, ўз тарихида илк маротаба чемпионликни нишонлайди.\nТахминий таркиб: Пау Лопес, Манчини, Ибаньез, Коларов, Бруно Перес, Диавара, Кристанте, Спинаццола, Мхитарян, Заниоло, Жеко.\nИштирок эта олмайди: Верету.\nСўроқ остида: Пеллегрини.\nДисквалификация хавфи остида: Клюйверт.\nТаркибга қўшилганлар: Бруно Перес, Ибаньез, Николо Заниоло.\nҚайдномадан ўчирилганлар: Четин, Пасторе, Смоллинг.\nХулен Лопетеги («Севилья» ош мураббийи): «Рома» айни пайтда яхши ўйинлар сериясини намойиш этмоқда. А Серияни ҳам анча юқори кайфиятда якунлади. Биз улардан устунлигимизни кўрсатишимиз учун энг яхши ўйинимизни намойиш этишимиз лозим. Баҳс финалдек кечади ва биз боримизни беришимиз лозим. Ушбу учрашув клуб тарихига дахлдор бўлган беллашувлар сирасига киради».\nПауло Фонсека («Рома» бош мураббийи): «Биз ҳар тарафлама ўйинга тайёрмиз. Бутун эътиборимиз рақибга қаратилган. Ўзимизга ишонч ва оптимистик кайфиятдамиз. Катта клубларга қарши учрашувлар доим қийинчилик туғдиради. Мен учун барча тўқнашувлар муҳим, мен доим ғалаба қозонишни хоҳлайман. Ҳа, «Севилья» бошқа даражадаги клуб, аммо бизнинг ҳар бир клубга қарши баҳсдаги амбицияларимиз бир хил.\nПандемия шароити биздан мана шундай кучли қарама-қаршиликнинг интригага бой битта ўйинини тортиб олди. Ҳечқиси, йўқ. Ушбу фактор бугунги беллашувнинг аҳамиятини оширади ва ҳар иккала жамоа майдонда борларини беришади. Бизни Финал олди финал баҳслари туркумини безай олувчи учрашув кутиб турибди. «Севилья» Европа Лигаси бўйича докторлик диссертациясини ёзишга ҳақли бўлган клуб. Римликлар таркиби эса буткул ўзгариб кетди. Нимчорак финалнинг, сўзсиз, энг марказий беллашуви «Рамон Санчес Писхуан» стадионида бўлиб ўтади.\n«Байер» - «Рейнжерс»\n«Байер»: Леверкузенликлар УЕФА рейтингининг 23-поғонасида, Европа Лигаси клублари орасида эса 5-рақамда қайд этилган. Бундеслигада сўнгги тургача кучли тўртлик учун курашган жамоа якунда 5-ўрин билан чекланишга мажбур бўлди. Бу билан Петер Бош шогирдлари келгуси мавсум учун ҳам Европа Лигаси йўлланмасини нақд қилганликларини англатади. «Байер» ЕЧЛ гуруҳ босқичида 3-поғонани эгаллаб, Европа Лигасига йўл олди. 1/16 финалда «Порту» умумий 5-2 ҳисобида мағлуб этилди. Клуб ушбу турнир чемпионлигини қўлга киритган пайтда (1988) ҳозирги таркиб вакилларининг аксарияти туғилмаганди. Леверкузенга ушбу кубок Чемпионлар Лигаси ҳавоси қайтиши учун ҳам керак.\nТахминий таркиб: Храдеки, Ларс Бендер, Свен Бендер, Тапсоба, Вендель, Арангиз, Бомгартлингер, Бейли, Хаверц, Диаби, Волланд.\nИштирок эта олмайди: Амири, Демирбай, Вейзер.\nСўроқ остида: Беллараби\nДисквалификация хавфи остида: Арангиз, Беллараби, Вендель\nТаркибга қўшилганлар: Флориан Виртз\nҚайдномадан ўчирилганлар: Паулиньо\n«Рейнжерс»: Шотландия вице-чемпионлари УЕФА рейтингида 94- ва турнир иштирокчилари орасида 15-ўринда қайд этилган. «Г» гуруҳи иккинчи ўрин соҳиби плей-оффнинг дастлабки босқичида «Брага»ни 4-2 ҳисобида енгиб, нимчорак финал йўлланмасини қўлга киритган. «Рейнжерс»нинг турнир финалида ўйнаганига ҳам анча бўлди (2008).\nТахминий таркиб: МакГрегор, Таверньер, Голдсон, Эландер, Баришич, Арфильд, Жек, Арибо, Хаги, Кент, Морелос.\nИштирок эта олмайди: Катич, Дефо, Белоган, Камара.\nСўроқ остида: Девис.\nДисквалификация хавфи остида: Баришич, Эландер, Жек.\nТаркибга қўшилганлар: Фирс, Эландер, Жордан Жонс.\nҚайдномадан ўчирилганлар: Жоао Балде, Фодерингем, Халлидей, Камбери, МакКешни, Ожо, Полстер.\nПетер Бош («Байер» бош мураббийи): «Осон ўйин бўлмайди. Биз ўзимизга яраша яхши ҳолатдамиз. «Рейнжерс» ҳам тайёргарлик мобайнида кетма-кет 4 маротаба кучли клубларни енгди. Ёмон жамоа билан бу иложсиз эди. Карим Беллараби индивидуал тарзда машғулот олиб бормоқда. Унинг майдонга тушиши сўроқ остида.\nСтивен Жеррард («Рейнжерс» бош мураббийи): «Биз муҳим ўйин учун тайёргарлик кўрдик. Биринчи ўйиндаги 1-3 ҳисоби қаттиқ ранжитди. Леверкузендаги баҳсда тезкор гол орқали курашга қайтиб олишни хоҳлаймиз».\nСтиви Жи бошлиқ шотландияликлар жавоб беллашуви олдидан қийин аҳволдалар. Инглиз футболи афсонаси камтарона таркиб билан жамоасини анча узоқ масофаларгача етаклай олди. Петер Бош мураббийлиги остидаги «Байер» эса аламзада. Улар Бундеслигани 5-ўринда якунлагани етмагандай, мамлакат кубоги финалини ҳам бой берди. «Рейнжерс» гол уриб олган тақдирда, шиддатли ва ҳужумкор ўйин кўришимиз мумкин. Аммо тескариси бўлиши ҳам мумкин. Гол уриб олгач, меҳмонлар ҳам эҳтиёткорликка эътибор қарата бошлашлари мумкин. Учрашувнинг сўнгги 20 дақиқаси олдидан «Рейнжерс» ҳисобда олдинда бориши бизга даҳшатли атмосферани туҳфа этади.\nРасман! "Рома" ҳужумчиси Бундеслига клуби билан шартнома имзолади\n"Рома" ҳужумчиси "доришунос" бўлади


МЕҲР-МУРУВВАТ КЎРСАТИЛДИ » Зарафшон Газетаси\n05 декабр 2017 15:21\nВилоят рус миллий-маданий марказида уруш ва меҳнат фахрийлари иштирокидаги учрашувда марказ раиси Ю.Огнев, "Sanagrohim" Россия-Ўзбекистон қўшма корхонаси директори А.Мирзаев мамлакатимизда нуронийлар, уруш ва меҳнат фахрийлари, ногиронлар ва ўзгалар ёрдамига муҳтожларга алоҳида эътибор қаратилаётгани, уларга моддий ва маънавий кўмак кўрсатилаётганини қайд этди.\nТадбирда Иккинчи жаҳон уруши қатнашчиси Ю.Ляхов ҳамда меҳнат фахрийси Т.Костиналарга "Sanagrohim" Россия-Ўзбекистон қўшма корхонасининг ҳомийлик совғалари топширилди.\nСамарқанд давлат архитектура-қурилиш институтида ёшлар иттифоқи институт бошланғич ташкилоти ташаббуси билан ўтказилган тадбирда институт талабалари А.Адилбаев ва Ҳ.Акбаровларга ҳомийлик совғалари тақдим этилди.\nОқдарё тумани ҳокимлиги ва прокуратураси, туман тиббиёт бирлашмаси ҳамда "Маҳалла" хайрия жамоат фонди туман бўлими томонидан ногиронлиги бўлган шахсларнинг 32 нафарига ногиронлар аравачаси, 7 та қўлтиқтаёқ, 6 та ҳасса ва 2 та эшитиш мосламалари берилди. 200 нафар ногирон кексаларга мурувват совғалари тарқатилди. Шунингдек, 50 нафар тўшакда ётган беморларга ёғ, гўшт, шакар каби кундалик эҳтиёж маҳсулотлари етказиб берилди.\nВилоят савдо-саноат палатаси мажлислар залида Ўзбекистон кўзи ожизлар жамияти вилоят бўлимининг навбатдан ташқари конференцияси бўлиб ўтди.\nУнда Ўзбекистон кўзи ожизлар жамияти марказий бошқаруви раиси А.Мирҳамидов йиғилганларга юртимизда ногиронлиги бўлган шахсларга, шу жумладан, кўзи ожизларга кўрсатилаётган эътибор ва ғамхўрликларга тўхталиб ўтди.\nШунингдек, тадбирда жамиятнинг беш йиллик иш фаолияти ўрганилиб, танқидий фикрлар билдирилди.\nКонференция ишида ташкилий масала кўрилиб, кўзи ожизлар жамияти вилоят бўлими раислигига Зойир Охбўтаев сайланди.\nСамарқанд шаҳар ички ишлар бошқармаси миграция ва фуқароликка расмийлаштириш бўлими томонидан Самарқанд шаҳрида яшовчи уч нафар ногиронлиги бўлган фуқароларнинг янги намунадаги биометрик паспортлари уларнинг уйида топширилди.\n– Имкониятимиз чекланганлиги туфайли ўзим бориб паспорт олишимнинг иложи бўлмади, – дейди Самарқанд шаҳридаги Хўжақишлоқ маҳалласида истиқомат қилувчи 1-гуруҳ ногирони Раҳимберди Маҳмудов. – Паспорт хизмати ходимларига раҳмат, бизни сарсон қилмасдан, уйимизга келиб, замонавий мобиль қурилма ёрдамида янги намунадаги паспортларни олишга талабнома олиб кетган эди. Орадан кўп ўтмасдан қўлимизга янги паспортимизни ҳам келтириб беришди.\nШунингдек, бўлим ходимлари мобил қурилма ёрдамида яна уч нафар ногиронлиги бўлган шахснинг хонадонига бориб, янги паспорт учун талабномаларини қабул қилиб олишди. Улар ҳам тез кунларда янги биометрик паспортга эга бўлади.\nСамарқанд шаҳар ИИБ Мва ФРБ бошлиғи, подполковник.\nХАВФСИЗ МЕҲНАТ ШАРОИТИ УНИ ЯРАТИШ ЎЗ ҚЎЛИМИЗДА\nВилоят ногиронларни реабилитация қилиш марказида вилоят бандлик бош бошқармаси ташаббуси билан "Меҳнатни муҳофаза қилиш тўғрисида"ги Қонуннинг ижросига бағишланган семинар бўлиб ўтди.\nВилоят бандлик, соғлиқни сақлаш ҳамда ёнғинга қарши курашиш бошқармалари вакиллари иштирок этган тадбирда вилоятимиздаги тиббиёт муассасаларида "Меҳнатни муҳофаза қилиш тўғрисида"ги Қонун талаблари лозим даражада бажарилмаётгани, ишчи-ходимларнинг меҳнатни муҳофаза қилишга оид ҳуқуқлари бузилиш ҳолатлари аниқланганлиги, жамоатчилик назорати сустлиги таъкидланди.\n– Ўрганишларимиз натижасида айрим тиббиёт муассасаларида ноқонуний тортилган табиий газ ва электр энергияси тизимларидан фойдаланиб келинаётганлиги маълум бўлди, – дейди вилоят бандлик бош бошқармаси меҳнатни муҳофаза қилиш ва меҳнат шароитлари экспертизаси давлат инспекцияси бошлиғи Эргаш Жонбоев. – Беморлар ётоқхонасида, ошхона, ҳатто баъзи муолажа хоналарида қўлбола иситиш мосламаларидан, шунингдек, электр печларидан фойдаланилмоқда. Ёнғинга қарши курашиш воситалари, жумладан, қум, белкурак, пақир ва бошқа воситаларнинг йўқлиги муассасанинг фавқулодда вазиятларга тайёр эмаслигини билдириб турибди.\nЯНГИ ТИББИЁТ УСКУНАЛАРИ УЛАР ХИЗМАТИДАН БЕМОРЛАРНИНГ КЎНГЛИ ТЎЛМОҚДА\nСоғлиқни сақлаш тизимидаги олиб борилаётган ислоҳотлар вилоят ногиронларни реабилитация қилиш маркази фаолиятида ҳам ўз аксини топмоқда. Жумладан, жорий йилда марказга Япониянинг Jaynd агентлиги гранти – 109,5 минг доллар эвазига саккизта ўта ноёб тиббиёт асбоб-ускуналари келтириб ўрнатилди. Шунингдек, марказ шифокор-мутахассислари Россиядан келтирилган электронейромиография ускунасидан фойдаланиб, беморларни даволай бошлашди.\n– Мамлакатимизда биринчилардан бўлиб мазкур ускуна асосида беморларни даволашни бошладик, -дейди невропатолог врач Моҳичеҳра Раҳмонова. – Унда беморларнинг мушак ва асаб тизимининг функционал ҳолати ўтказувчанлиги аниқланиб, умумий электрофизиологик текшириш ўтказилади. Муолажалар туфайли бемор организмининг фаол ҳаракатлари қайта тикланади. Ускуна полинейропатия ва тарқоқ склерознинг барча турлари, остеохондроз асоратлари, умуртқа жароҳатлари, мия чайқалиши, мушак, вибрацион каби бир қатор хасталикларни даволашда қўл келмоқда.\n– Саломатлигимни тиклаш мақсадида шу ерга келиб даволандим, – дейди қашқадарёлик Муҳиддин Қурбонов. – Инсультга чалинганим боис ўнг оёқ ва қўлим анча кучсиз эди. Янги ўрнатилган ускуна муолажаси наф бераётгани қисқа муддатда сезилди. Бир қатор физиотерапивтик даволардан сўнг соғлиғим анча яхшиланди.\nТиббиёт муассасасида ноанъанавий даволаш усуллари ҳам амалиётга кенг татбиқ этиляпти. Жумладан, озонатерапия, огинатерапия, игнатерапия, гредотерапия ва зулук билан даволаш йўлга қўйилди.\nМарафондан тушган маблағ\nСавоб иш – виждон амри


"Карвон бир, ризқи бошқа"\n01 декабр 2020, Тошкент вақти: 01:14\nҚишлоқ хўжалик маҳсулотлари етиштирувчи ўзбекистонлик деҳқонлар Ўшга олиб келган мева-сабзавотларини улгуржи сотиб кетишни афзал кўрадилар.\nҚирғиз депутатлари мева-сабзавот етиштирувчи қирғизистонликларнинг мамлакат жанубига арзон маҳсулот олиб келаётган ўзбек деҳқонлари билан рақобатлаша олмаётганидан ташвиш билдирмоқдалар.\nҚирғизистон парламентининг депутати Асилбек Жеенбеков 21 апрель куни Иқтисод, бюджет ва молия ишлари бўйича қўмита йиғинида мамлакат жанубида Ўзбекистон фуқаролари томонидан қишлоқ хўжалиги маҳсулотлари сотилишини тартибга солиш масаласини кўтариб, иқтисодий тараққиёт ва савдо вазирининг ўринбосари Айдар Мўкеновдан ушбу масалани тартибга солишни сўради.\nДепутат Жеенбековга кўра, Ўзбекистон фуқаролари Қирғизистон жанубида қишлоқ хўжалик маҳсулотлари савдоси билан эркин шуғулланмоқда, уларнинг маҳсулотлари арзон бўлгани сабабли қишлоқ хўжалиги махсулотлари етиштирувчи қирғизистонликлар улар билан рақобатлаша олмаяпти.\nҚўмита йиғилишида иштирок этган вазирлик вакили Ўсмўн Артиқбоев эса иқтисодий бўҳрон пайтида Ўзбекистондан қишлоқ хўжалик маҳсулотлари арзон нархда олиб келинишини таъқиқлаш билан истеъмолчилар манфаати ҳимоя қилинмай қолиши мумкинлигини билдирди.\nМасалага ойдинлик киритиш учун биз Ўш бозорига бориб, у ерда Ўзбекистондан келтирилган қишлоқ хўжалик маҳсулотлари савдоси билан шуғулланувчи савдогарлар билан суҳбатлашдик.\nМаълум бўлишича, Қирғизистон жанубида сотилаётган қишлоқ хўжалик маҳсулотлари асосан Ўзбекистондан олиб келинар экан. Ўзи етиштирган мева-сабзавотларни Ўшга олиб келиб сотувчи ўзбекистонлик деҳқонлардан бирига кўра, қирғизистонлик деҳқонларнинг “ўзбекистонликлар нонимизни олиб қўяяпти” дейишларига асос йўқ, чунки “карвон бир, ризқи бошқа”. Бундан ташқари, аёлнинг айтишича, ўзбек деҳқонлари қирғизистонлик чакана савдогарларга маҳсулот етказиб бераяптилар.\n- Мен ҳам маҳсулотларни кўпинча улгуржи сотаман. Бир нарса учун кун бўйи вақт сарфлагим келмайди, баъзида маҳсулотим кўпроқ бўлганида ўзим ҳам кечга қадар ўтириб сотаман, деди ўзбекистонлик деҳқонлардан бири.\nҚўшни мамлакат деҳқонларининг ўз маҳсулотини олиб келиб Қирғизистон бозорларида ўзлари сотиши борасида маҳаллий савдогарлар турлича фикрдалар. Ўшлик савдогарларнинг баъзилари ўзбекистонлик дехқонлар уларга рақобатчи эмаслигини, кўплаб маҳаллий савдогарлар Ўзбекистондан келтирилаётган қишлоқ хўжалик маҳсулотларини сотиш орқали тирикчилик билан шуғулланишини айтадилар:\n- Қирғизистонда дорилар йўқ, бўлса ҳам қиммат. Бундан ташқари, Ўзбекистонда иссиқхоналар кўп, бизнинг иссиқхоналаримизда электр йўқлиги сабабли ўзимизнинг деҳқонлар маҳсулот етиштирмай қўйган.\nБиз ҳам деҳқонмиз, шароит бўлганида маҳсулотни ўзимиз етиштирган бўлар эдик. Иложсизликдан Ўзбекистондан олиб келинган маҳсулотларни сотяпмиз.\nЎзбекистонлик деҳқонлар бизга рақобатчи бўла олмайдиар, чунки улар бизга улгуржи сотиб кетишади, деди маҳаллий савдогарлардан бири.\nЎш бозорида сабзавот сотувчи бошқа бир аёл эса ўзбекистонлик айрим савдогарлар олиб келган маҳсулотларини ўзлари арзон нархда сотишидан нолиди. Унинг айтишича, маҳаллий савдогарлар бозор раҳбариятига ўзбекистонлик савдогарларга савдо расталарини бермаслик юзасидан бир неча бор арзланганлар:\n- Паттачилар, бозоркомлар пул олса бўлди - ўзбекистонлик савдогарларнинг савдо қилишига рухсат бераверадилар. Биз бир неча марта бозор раҳбариятига бу бўйича арзландик, бироқ ҳеч қандай натижа йўқ.\nЎзбекистонлик деҳқонлар эса ўз маҳсулотларини бизга улгуржи сотибгина қолмай, ўзлари ҳам кечга қадар арзон нархда савдо қиладилар, натижада биздан ҳеч ким маҳсулот харид қилмай қўйди, дейди савдогар аёл.\nБироқ Ўш бозори етакчиси Ўрўзбек Қалдаров бу айбловларни рад этади. Унинг айтишича, ўзбекистонлик деҳқонларга бозорда савдо қилиш учун жой берилмас экан.\n- “Дўстлик” чегара пунктида қишлоқ маҳсулотларининг улгуржи бозори бор. Савдогарларимиз ўша ерда ўзбекистонлик деҳқонларни маҳсулот сотиб олиб, Ўш бозорида сотадилар.\n“Ўзбекистонлик деҳқонлар келиб, бизда маҳсулот сотаяпти”, деган гапларга қўшилмайман. Негаки ўзимизнинг дехқонларимиз, савдогарларимиз жуда кўп, уларнинг ҳар бирини ўз ўрни бор. Улар узоқ йиллардан бери савдо қиладилар, деди Ўрўзбек Қалдаров.\nУнинг айтишича, маҳаллий савдогарлар шу кунгача бирор марта ҳам ўзбекистонлик савдогарлар устидан арз қилиб келмаганлар.\n- Ҳозирча одамлар томонидан “Ўзбекистонлик савдогарлар кўпайиб кетди ёки ўшалар келиб, бизнинг ўринларимизни эгаллаб олди, маҳсулотларни арзон сотмоқда” қабилидаги аризалар келиб тушмади. Негаки савдогарларимиздан жойларни биров мажбуран тортиб ололмайди.\nБундан ташқари, биз одамларга “сен ўзбекистонликсан, бу ерда савдо қилишга ҳақли эмассан” дейишга ҳаққимиз йўқ. Бу ишларни чегарачиларимиз, божхоначиларимиз назорат қилишлари керак. Ноқонуний олиб келинган маҳсулотларни улар текширади.\nБозор ичида одамларнинг паспортини текшира олмаймиз, бунинг учун эса ҳуқуқ-тартибот органларимиз бор. Биз эса фақатгина бозорнинг тозалигига, савдогарларга савдо учун шароит яратиб беришга масъулмиз, холос, деди Ўш бозори етакчиси Ўрўзбек Қалдаров.\nАйни пайтда кузатувчилар, мабодо ўзбекистонлик деҳқонлар Қирғизистон жанубига ўз маҳсулотларини олиб келмай қўйса, қирғиз бозорларида мева-сабзавот нархи кўтарилиб кетиши мумкинлиги ҳақида ҳам мулоҳаза билдирмоқдалар.


“Green Card” жавоби чиқди. Натижалар қандай текширилади? | Qalampir.uz\n“Green Card” жавоби чиқди. Натижалар қандай текширилади?\nЖамият\t08 Май 22:34 9035\nБугун, 8 май куни АҚШнинг Турли миллат вакиллари дастурига (DV-2022. Халқ тилида “Green Card”) 2022 молия йили учун 2020 йил кузида топширилган аризалар натижаси эълон қилинди.\n“Green Card” лотереяси натижалари Тошкент вақти билан соат 21:00 да эълон қилинди.\nНатижаларни dvprogram.state.gov/ESC pасмий сайти орқали билиб олишингиз мумкин. Бунинг учун иштирокчи рўйхатдан ўтганидан кейин олинган тасдиқ кодини (16 та белгидан иборат), фамилиясини, туғилган йилини киритиши зарур.\nЖавоблар эълон қилинганидан кейин жуда кўп фойдаланувчилар текшириши натижасида сайт яхши ишламаслиги мумкин.\nМаьлумот ўрнида, Америка резиденти бўлиш имконини берувчи Electronic Diversity Visa Program дастури 1990 йилдан буён фаолият олиб боради.\nБитта дастур давомида 50 000 ўрин ажратилади ва минтақалар кесимида тақсимланади. Ҳеч бир давлатга 7 фоиздан ортиқ ўрин ажратилмайди. Ўртача, йилига 2755 нафар ўзбекистонлик ушбу лотереяни қўлга киритади. DV дастурида рўйхатдан ўтиш бепул.\nЛотереяда ғолиб бўлганлар АҚШда қонуний яшаш ва ишлаш ҳуқуқини қўлга киритади. Бундан ташқари ўзи билан бирга турмуш ўртоғини (агар бўлса), 21 ёшдан кичик бўлган ва оила қурмаган бир нафар фарзандини олиб кетиш, кейинчалик, 5 йил яшаб Америка фуқаролигини олиш имкониятига эга бўладилар.\n17 Октябрь 13:51 38034\n17 Октябрь 11:44 34585\n17 Октябрь 17:29 24552\n18 Октябрь 17:40 22303


Меҳр нури ёғар доим: наманганлик Устоз муаллимлар иззат-икромда\n17:59 12 Мая 2020\nПрезидентимиз Шавкат Мирзиёев Ўзбекистондаги энг муҳтарам касб эгалари бу ўқитувчилик касбидир, деб эътироф этишининг таг замирида ўз умрини илм, маърифат, зиёга бағишлаган шарафли касб соҳиблари Устоз муаллимларнинг машаққатли ва шарафли меҳнатлари ўз ифодасини топган десак айни ҳақиқатни айтган бўламиз.\nНаманганда вилоят халқ таълими бошқармаси томонидан “Хотира ва Қадрлаш куни” муносабати билан фахрий- педагоглар, нуроний устоз-муаллимларга иззат-икром кўрсатилди. “Ободлик – кўнгилдан бошланади”, деган қадим ҳикмат бор. Кўнгил ободлиги эса кексаларга ҳурмат-иззат, эъзоз-эҳтиром кўрсатиш, ёши улуғларни ардоқлаш, меҳру эҳтибор, инсонийлик каби фазилатларда яққол намоён.\n“Хотира ва Қадрлаш куни” муносабати билан ана шундай эзгу анъаналар янада кенг қулоч ёзди. Инсоният тинчлиги, озод ва обод кунлар, осойишта ҳаёт учун жон фидо этган уруш ва меҳнат фахрийлари, улуғ аждодларимизни ёд этиш, улар хотирасига ҳурмат бажо келтириш баробарида бутун ҳаётини эл-юрт равнақи ва истиқболига бағишлаган пиру бадавлат отахон-онахонларимиз, нуроний фахрийларга иззат-икром кўрсатилди.\nПрезидентимизнинг “Ўзбекистон фахрийларни ижтимоий қўллаб-қувватлаш “Нуроний” жамғармаси фаолиятини янада такомиллаштириш чора-тадбирлари тўғрисида”ги Фармони ва 2016 йил 28 декабрдаги “Кексалар ва ногиронларни давлат томонидан қўллаб-қувватлаш тизимини янада такомиллаштириш бўйича қўшимча чора-тадбирлар тўғрисида”ги қарори ижроси доирасида Наманган вилоят халқ таълими бошқармаси ташаббуси билан бир қатор хайрли ишлар амалга оширилди.\nҚайд этиш жоиз, бошқармада “Нуроний” бошланғич жамоатчилик кенгаши тузилган бўлиб, бугунги кунда 2789 нафар нуроний рўйхатга олинган. Шундан 1807 нафарини аёллар ташкил этади. Бошқарма тизимидаги барча ҳамкасблар, соҳада фаолият олиб, устоз-муаллимлар, ёшлар улар билан ҳамиша ҳамфикр, ҳамнафас. Уларнинг ҳаёт йўли, мазмунли ва салмоқли фаолият даври ёшлар учун ўрнак ва ибрат. Улардан ўрганадилар, намуна оладилар.\n“Хотира ва Қадрлаш куни” муносабати билан илму маърифат ва истиқбол йўлидаги фаолияти билан қадр топган фахрий устоз-муаллимлар, нафақадаги ва айни пайтда ҳам соҳада фаолият олиб бораётган педагоглар оилаларига вилоят халқа таълими бошқармаси бошлиғи Ваҳобжон Ражапов бошчилигида йўқловлар уюштирилди. 1603 нафар фахрийга 109 миллион сўмга яқин моддий ёрдам кўрсатилди.\nВилоят, туман ва шаҳар халқ таълими бўлимларида, таълим муассасаларида узоқ йиллар меҳнат қилиб, ҳозирда кексалик гаштини сураётган фахрийларнинг 325 нафарига бошқарманинг фахрий ёрлиғи, табрикнома ва 26 миллион сўмга яқин эсдалик совғалари топширилди.\nМеҳр, эътибор ва эъзоз қалбларга қувонч бахш этиб, кўнгилларни мунаввар этувчи эзгулик маёғидир. Ана шундай хайрли саъй-ҳаракатлар ифодаси сифатида ётиб қолган фахрийлар ва бошқа нуронийлардан 1160 нафарининг уйларига умумтаълим мактаблари, туман (шаҳар) халқ таълими бўлимлари томонидан йўқловлар уюштирилиб, улар ҳолидан хабар олинди. Уларга табрикнома ва 74 миллион сўмдан зиёд эсдалик совғалари тақдим этилди. Давлат ихтисослаштирилган мактаб интернатлар ва махсус мактаб интернатлар директорлари томонидан 84 нафар фахрийдан хабар олиниб, фахрий ёрлиқ ва 6 миллион сўмдан ортиқ совғалар топширилди.\nОзод ва обод диёримизда эзгу анъаналар, қадим қадрият барқарор ва бардавом. Меҳр, эътибор, ғамхўрлик борасидаги саъй-ҳаракатлар тобора кенг қулоч ёзиб, ҳамюртларимиз қалбига қувонч олиб кираётгани шунинг ифодасидир. Одамийлик ва оқибат устувор экан, биз ҳам эртамиз бунёдкорлари, келажагимиз яратувчилари бўлган устоз ҳамкасбларимиз, соҳамиз фахрийларига ҳамиша, ҳар қачон таъзим қилиб, эҳтиром кўрсатаверамиз.\nНаманган вилояти халқ таълими бошқармаси ахборот хизмати.


Мутахассис уйқу учун энг фойдали ҳолатни маълум қилди\nРоссиялик шифокор-невролог Евгений Соковнинг фикрича, уйқу учун энг фойдали ҳолат бу ўнг ёнбош билан ётиш ҳисобланади. Шунингдек, уйқу вақтида гавданинг нотўғри ҳолатлари умумий аҳвол ёмонлашишига олиб келади.\nУнинг таъкидлашича, уйқу учун энг идеал ҳолат ёнбош билан ётиш ҳисобланади. Шифокор бунда ўнг ёнбош билан ётиб, қўл-оёқларни бироз букишни тавсия қилган.\n“Сиз чап ёнбош билан ётганингизда юрагингиз умуртқа ва кўкрак қафаси оралиғи ҳамда ўпканинг босишидан зўриқиш ҳис қилади”, деб таъкидлаб ўтган мутахассис.\nБундан ташқари, қорин билан ётишдан ҳам қочиш керак, чунки бу ҳолатда одам бошини ён томонга букиб ётади. Бу эса мияни қон билан таъминловчи бўйиндаги артерия ва вена томирларининг буралишига олиб келади.\nЧалқанча ётишга келсак, неврологнинг айтишича, бу яхши ҳолат, бироқ энг яхшиси эмас.\n“Одам қўл-оёқлари тўғри, чўзилган ҳолда ётганда, бу физиологик жиҳатдан номақбул ҳисобланади. Бундай ҳолатдаги уйқуда тил бўшашиб, томоқнинг орқа деворига силжиши ва нафас олишни жиддий қийинлаштириши мумкин”, деб тушунтирган мутахассис.\nУ, шунингдек, жуда юмшоқ, юпқа ёки баланд ёстиқда ёхуд усиз ухлаш уйқу учун номақбул эканини қўшимча қилган.\n“Ёстиқнинг қаттиқлиги ва баландлиги шундай бўлиши керакки, умуртқанинг бўйин, бел, кўкрак қисми ва бошга бир текисликда бўлиш имконини бериши лозим”, деб тавсия қилган Соков.\nШифокор ўз сўзлари якунида уйқу давомийлиги иш куни ёки дам олиш куни бўлишидан қатъи назар, 7 соатдан кам бўлмаслиги кераклигини уқтириб ўтган. “Уйқу учун энг мақбул вақт эса кечки соат 10дан тонгги соат 6гача”, деб қўшимча қилган мутахассис.


Жорий йилнинг 17 июнь куни соат 16.30 да Сурхондарё вилояти Фавқулодда вазиятлар бошқармасининг тезкор навбатчилик гуруҳига Термиз туманидаги “Чегара” маҳалласи Маърифат кўчаси 9-уйда истиқомат қилувчи фуқаро М.Х. томонидан, унинг сигири ҳовлисида қазилган 5-6 метрлик чуқурга тушиб кетганлиги ҳамда уни олиб чиқишда амалий ёрдам беришни сўраб мурожаат қилди.\nМазкур мурожаат юзасидан, бошқарма Қутқарув отряди воқеа жойига зудлик билан етиб борди. Қутқарувчиларнинг олиб борган тезкор ҳаракатлари натижасида, махсус қутқарув асбоб-анжомлари ёрдамида сигир талофатларсиз чуқурдан чиқариб олинди.\nРеспублика ўқув амалий семинари\nЖорий йилнинг 13 сентябрь куни Жиззах аккумулятор заводи акциядорлик жамиятида Объектларда фуқаро муҳофазаси тузилмаларини шахсий таркибини тайёрлашни…\nAlbatta xar bir kasbning oziga yarasha mashaqqatlari bor. Lekin, dunyoda shunday kasblar borki, insondan matonat, iroda, tezkorlik va albatta kasbiy m…


19:00 / 08.12.2015\nҚозоғистоннинг Атиров вилоятида жорий йилда 40 нафар мактаб ёшидаги қиз ҳомиладор бўлиб қолгани аниқланди. Уларнинг ярми туманлардан вилоят марказига кўчиб келганлардир. Шу муносабат билан тиббиёт ходимлари қизларга 3-4-синфдан аёллар гигиенасини ўргатиш керак, деб таъкидламоқда.\nБунинг юзасидан Соғлом турмуш тарзи вилоят марказида ўтказилган давра суҳбатида тиббиёт ходимлари ва жамоатчилик фаоллари масалани қизғин муҳокама қилишди.\n“Оқ Жойиқ” нашрининг хабар беришича, 1-рақамли шаҳар поликлиникаси гинекологи Айқияш Шунаева 2011 йилда 15-16 ёшли қизлардан 6 нафари ҳомиладор бўлиб қолган бўлса, кейинчалик бу кўрсаткич кўтарила борганини, 2012 йилда 6, 2013 йилда 13, 2014 йилда эса 11 нафарни ташкил этганини тан олди. Эслатиб ўтамиз, бу фақат Шунаева ишлаётган муассасада қайд қилинган ҳолатлардир. Жорий йилда 1-сонли поликлиникада 6та вояга етмаган қиз ҳомиладор бўлиб қолгани рўйхатга олинган бўлса, 2-поликлиникада 5та, 7-поликлиникада 10та, 4-поликлиникада эса 18та шундай ҳолат қайд қилинган.\nБундан ташқари, “Жарқин болашақ” соғлиқ маркази раҳбари Алиа Сиралиеванинг маълумотларига қараганда, 14-15 ёшдаги қизлар орасидаги ҳомиладорлик ҳолатлари 2014 йилда 7 маротаба, 2015 йилда эса 4 маротаба кузатилган.


ИнтерФУТБОЛ :: Бундеслига учун янги «самурай» ёхуд яна Осиё футболи юлдузлари ҳақида\n*** «Айнтрахт»да эса япониялик юлдузни кимсан Лионель Месси билан таққослай бошлашди. Камадани яна ўз ҳаётидаги қизиқарли воқеалар туфайли яхши маънода «персонаж» ибораси билан таърифлашади. Мисол учун, Даичининг «Инстаграм» тармоғига қўйган дастлабки суратларидан бири - бу атиргуллар гулдастаси. Япон йигити уни 2016 йили кийиниш хонасида совға сифатида олган экан. Футболчи «Айнтрахт»да бундай илтифотга эришгани йўқ. Ҳар ҳолда, Даичи Бундеслигадаги илк голини узоқ куттирди, ҳаттоки, аввалига Европа Лигасида ўзини кўрсатди. Клуб вакиллари бу борада япон йигити билан ҳазиллашишни ҳам бошлагандилар: «Фақат машғулотлардагина гол урар экансан-да». Лекин Камаданинг кўплаб ҳужумкор иқтидорлардан фарқли томони бор - унинг ўйинига баҳо беришда голлар сонига унча қарашмайди. Дейлик, EA Sports виртуал ўйинда Камаданинг карточкасини янада яхшилади. Бунда унинг асосий устун жиҳати сифатида дриблинг маҳорати кўрсатилган - 94 балл. «Ҳа, Даичида рақибларни алдаб ўтиш учун техника ва тезлик бор. Камада майдонда баъзан катта аҳамият касб этадиган қандайдир финт ишлатиши мумкин. Муҳими, барчасини шунчаки, қойилмақом даражада уддалайди», - дейди «Айнтрахт» дарвозабони Кевин Трапп япониялик жамоадоши ҳақида. Дриблингчи Камада айниқса, «Герта»га қарши кечган учрашувда бор маҳоратини тўла-тўкис намойиш қилди. У вазиятлардан бирида чап қанотдан марказ томон ҳаракатланиб, жарима майдонига ёриб кирди, йўл-йўлакай 4 нафар рақибини «ухлатди» ва Андре Сильвани зарбага чорлади. Португалиялик эса оёғининг товони билан чиройли гол урди ва «Айнтрахт» якунда 4:1 ҳисобида ғалаба қозониб, турнир жадвалида айнан «Герта»дан ўзиб кетди. Кейин «Твиттер»да ҳазилнамо изоҳлар кўпайди: «Лео Месси хонаси деворига Даичи Камада постерини илиб қўйган бўлса керак». «Айнтрахт» раҳбарияти ҳам ўша ўйиндан сўнг Камадани Мессига ўхшатди.\n*** Камадани сотиш - «Айнтрахт»нинг келажак режаси. Мана, япониялик ярим ҳимоячи клуб етакчилари қаторидан жой олишга улгурди. Унинг амалдаги шартномаси эса 2021 йилнинг ёзигача мўлжалланган. «Ҳамкорликни ҳали давом эттиришни истаймиз. Даичи айниқса, Европа Лигасида бизга ёрдам бера олишини амалда кўрсатди. У ўйиндаги вазиятни бирданига ўзгартиришга қодир муҳим, креатив ва самарадор футболчи. Албатта, бундай ижрочи билан шартнома муддатини узайтириш ниятидамиз» - «Айнтрахт» спорт директори Бруно Хюбнернинг сўзлари. Ўзи франкфуртликлар шартнома масаласида анча олдин иш бошлашган, бироқ Камада ҳозирча аниқ жавоб беришга шошилаётгани йўқ. Ҳар ҳолда, япон футболчисининг илтимосига кўра, қишда бошланган музокара жараёни ёз ойларига қолдирилди. Германияда таъкидлашларича, «Айнтрахт» охир-оқибат, Камада билан келишув муддатини 2023 йилгача узайтиради, барибир. Зеро, жамоа япон футболчисини янада «пишитиб», кейин катта суммада сотишни режалаштирган.\n*** «Айнтрахт» биргина мавсум-2019|2020 олдидан Лука Йович ва Себастьян Аллер сотувидан 100 миллион евро топди (60+40). Камада эса навбатдаги манфаатли трансфер учун идеал даражада мос тушади. Лекин унинг Германияда қолиши эҳтимоли ҳам баланд. Зеро, футболчи Японияда ўйнаётган вақтида «Бавария» ва «Боруссия» (Дорт-мунд)ни энг севимли клублари сифатида тилга олганди.


31.10.2018 18:27 0 758\nШу йилнинг 29 октябрь куни Адлия вазирлигининг «Ҳуқуқий ахборот» телеграм-каналида аҳолига кўмир тарқатиш ҳақида ахборот берилди.\nАхборотда жумладан шундай дейилади:\n«Қонунчиликка мувофиқ газ бўлмайдиган ҳудудларда аҳоли кўмир маҳсулоти билан узлуксиз равишда таъминланади.\nБунинг учун қуйидагилар амалга оширилади:\nқиш мавсумида газ бўлмайдиган ҳудудларга етарли миқдорда кўмир етказиб бериш бўйича тегишли ҳужжатлар тасдиқланади (Вазирлар Маҳкамаси — вилоят ҳокимликлари — туман ҳокимликлари);\nтуман ҳокимлиги томонидан тасдиқланган аҳолини кўмир билан таъминлашга оид жадвал маҳалла фуқаролар йиғинига етказилади;\nмаҳалла фуқаролар йиғини келиб тушган аризаларга мувофиқ кўмирни сотиб олиш бўйича реестрни шакллантиради ва уни кўмир омборларига етказиб беради;\nкўмир омборлари маҳалла фуқаролар йиғини томонидан тақдим этилган реестрга ва тасдиқланган жадвалга асосан аҳолини кўмир маҳсулоти билан Молия вазирлиги томонидан тасдиқланадиган нархлар асосида узлуксиз таъминлаш чораларини кўради.»\n«Ҳуқуқий ахборот» телеграм-каналидаги бу маълумотларни ўқиб, табиий газ йўқ ҳудудларда яшовчи одамларнинг неча йиллардан бери кўмир олишда қийналаётгани эсимга тушди. Очиғи, шахсан ўзим 2017 йилгача одамлар кўмир олишда қанчалик қийналаётганини билмаганман, кўрмаганман. Тўғри, кўмирга борган одамлар қандайдир қийинчиликлар, «схемалар» ҳақида гапириб юришарди. Ўз бошимга тушмагани учун ўша одамлар айтган қийинчиликларни унчалик ҳис қилмаганман, кўмирни осонлик билан олиб келиб бўлмаслигини, берилаётган кўмирнинг катта қисми кукундан иборатлигини кўриб, билиб юрганман. Қолаверса, охирги ўн-ўн беш йилда, бир-икки мартани ҳисобга олмаса, кўмир олмаганмиз ҳисоб. Ўшанда ҳам кўмирга укам борган.\nЎтган йили кўмирни мен олиб келдим. Кўмирни уйга етказиб олиб келгунча тортган азобларимни ҳозир эсласам юрагим орқамга тортиб кетади. Энг ёмони, бу йил ҳам ўша азобларни тортишимни эсласам юрагим санчаяпти. У қандай азоблар экан, деб қизиқяпсизми? Марҳамат:\nКўмир олиш учун маҳаллага паспорт нусхалари олиб борилади. Сўнг улар сизни навбатга қўйиб қўлингизга маълумотнома беришади. Шундан сўнг неча кунлардир ўтиб туман ҳокимлигидан «Бугун маҳаллаларингга фалон тонна кўмир ажратилган, бориб навбати билан олинглар» деган қўнғироқ бўлади. Шундан сўнг маҳалла раиси, унинг котиби, хотин-қизлар бўйича маслаҳатчиси энг аввало ўзларига тегишли одамларга «Фалон кўмир базага боринглар, бугун маҳалламизга кўмир беришади, фақат ҳаммага ошкор қилиб юборманглар, тўполон бўлиб, кўмирсиз қолиб кетишларинг мумкин», дейишади.\nСиз эртаси куни эрталаб айтилган кўмир базага борасиз. База атрофида тумонат одам. Вилоятдаги бир неча туманнинг ўнлаб маҳаллаларидан одам келган. Сиз база идорасидан кўмирни сўрайсиз ва у «Маҳаллангиз раиси ёки котиби келсин, кейин сизларга кўмир берилади» дейди. Ноилож кечгача кутасиз ва маҳаллангиз амалдорчаларидан ҳеч ким бормайди. База мудирига маҳаллангиздан бугун ҳеч ким кела олмаслигини, шунинг учун кўмирни бераверишини сўрайсиз. Аммо у рад этади. Кун бўйи совуқда ўтириб қайтиб келасиз.\nЭртаси куни маҳалла раисини машинангизда ёки ўзингизни машинангиз бўлмаса кўчадан киракаш ёллаб, кўмир базасига олиб борасиз. Аммо база мудири энди кўмир бера олмаслигини, сабаби кеча навбатингиз ўтиб кетганини, бугун навбатни бузса тўполон бўп кетишини тушунтиради. Шу билан маҳаллангиз кўмир оладиган биринчи навбат ўтиб кетади ва сиз кўмир ололмайсиз. Иккинчи навбатни эса яна ўн кун ёки икки ҳафта кутасиз.\nНиҳоят яна ҳокимликдан қўнғироқ бўлади ва базага жўнайсиз. Бу сафар борсангиз 20-30 нафар маҳалладошингиз ўша ерда. Қачон уйдан жўнашган, қачон етиб келишган зинҳор билолмайсиз. Ҳокимликдан телефон қилган мутасадди бу гал 40 тонна кўмир ажратилганини айтган эди. База мудири эса 30 тонна бераман деяпти, нечтадир вагон кўмир кам келган эмиш. Ҳақиқатан ҳам кам келганми ёки у ўйин қиляптими — буёғи қоронғу. Сизга қўшилиб борган маҳалла раиси ёки котибининг боши қотган. Нима қилиш керак? Кўмир — 30 тонна. Келган одам ҳам 30 нафар. Лекин уларнинг ҳар бирининг қўлида 2-3 тоннадан кўмирга қоғоз бор. Ўша ерда маҳалладошлар ўртасида жанжал бошланади. Бир неча соатлик жанжалдан кейин маҳалла раиси ёки котиби «Кейинги навбат аниқ сизларники, ҳозир эса уйга кетаверинглар» деб бояги 30 нафар одамдан 15 тасини амаллаб уйга жўнатиб юборади. 30 тонна кўмирни эса қолган 15 та одамга 2 тоннадан бўлиб беради. Кўмир ололмай қайтиб кетганлар орасида сиз ҳам борсиз. Иккинчи марта уйга кўмирсиз қайтдингиз.\nУчинчи марта навбат келганида, кўмир базага олдингидан ҳам кўп маҳалладошингиз бостириб бориши мумкинлигини ва бунинг оқибатида учинчи навбатда ҳам кўмирсиз қолишни ўйлаб «Нима қилсам экан-а?» деб бошингиз қотади. Ўйлаб-ўйлаб чорасини топасиз. Учинчи мартада сиз кўзи ожиз, ногирон бўлган қўшнингизни ўзингиз билан бирга базага олиб борасиз. Ҳужжатларингизни унинг қўлига берасиз. Биринчи гуруҳ ногиронида навбатсиз кўмир олиш имтиёзи бор. У «Қўшним билан бирга келганман, ўзим алоҳида олиб кетсам кўмирнинг йўлкираси қиммат тушади» дейди ва қўшнингизни жўнатиб юбориш учун сизга ҳам кўмирни навбатсиз беришади. Ўшанда ҳам учинчи навбат куни совуқда ярим кечагача ўтириб, улгура олмай эртаси куни бориб кечки пайт олиб келасиз. Қоронғуда нима ортиб беришганини кўрмайсиз ҳам. Ярим кечада олиб келиб кўчангизга тўкдирасиз.\nЭрталаб туриб қарасангиз, кўмирингизнинг камида 70 фоизи кукун. «Кўчада кўмирфурушлар ҳатто кўмирнинг кукунини ҳам фалон пулга сотиб юришибди. Ҳар ҳолда бу ундан арзон-ку» деб ўзингизни юпатасиз ва ўша куни куни билан уни элайсиз. Эртаси куни эса оила аъзоларингиз ҳаво совуқ бўлишига қарамай, ўзбекнинг инновацион янгиликларидан бири «қўлда кўмир кукунидан брикет тайёрлаш усули»ни қўллаб, кукунингизни «кўмир таппи» қилиб олишади. Индини эса янги йилнинг бонги чалинади. Қаранг-а, нима бўлса ҳам амаллаб кўмир олиб қолиш ваҳимаси билан декабрь ойи тугаётганини сезмай ҳам қолибсиз. Баъзи йилларда сиз кўмир олиб келгунингизча янги йилнинг феврали бўлиб, бойчечак гуллашга ҳам улгуради. Ўшандай ҳолатларда қиш охирлаётган бўлса-да, сиз кўмир кукунини, йўғе-е, кўмирни кейинги йил қиш мавсумида ёқиш учун олиб қўяверасиз.\nЮқоридаги гаплар мульфильмдаги Қундуз бобонинг эртаклари эмас, балки ўтган йил ўзим гувоҳи бўлган реал воқеаларнинг баёни. Яна тағин ҳам Жомбойдаги кўмир базага маҳалла раисингизни олиб боринг, минг навбатга туринг, агар кўчадан арзонроқ нархга машина гаплашиб келсангиз, навбатингиз умуман келмаслигини, лекин база атрофида ўралашиб юрган ва база мудири билан ош-қатиқ бўлган шофёрлар арзимаган 50-60 километр масофага 600-700 минг сўм йўлкира сўраганда ўша йўлкирага рози бўлсангиз негадир навбатсиз кўмир олишингиз мумкинлигини батафсил ёзмадим.\nМени ҳайрон қолдирадиган жиҳат шуки, нега аҳолига кўмир етказиб бериши лозим бўлган ташкилотлар кўмирни август, сентябрь ойларида, кунлар узун ва иссиқ бўлган вақтда бошламай октябрнинг охиридан, ноябрнинг бошидан бошлайди? Мана, бугун 31 октябрь, 2018 йил. Бизнинг маҳалламизда ҳали кўмир ҳақида гап йўқ. Ўтган куни маҳалла раисидан бу ҳақда сўрасам «Ноябрь бошидан бизга ҳам берса керак» деди.\nЎтган йил мен кўмир олган кунимда қор аралаш ёмғир ёғаётган эди ва олиб келган кўмиримни ёмғирдан пана жойга ташиб олгунимизча, ивиб бўлди ва кейин нам тортган кўмир қиши билан тутаб чиқди ва яхши ёнмади. Бундан ҳам ёмони, кўмир базасига уч марта борган бўлсам, тумонат одам ичида ҳар хилини кўрдим: ногиронлар, қариялар, аёллар дегандай. Ҳатто улар орасида ҳомиладор аёлларни ҳам бор. Ҳаммаси изғиринда эрталабдан кечгача кўмирга навбатда турибди. Шундай экан, кўмир аҳолига август-сентябрдан бошлаб тарқатилса яхши эмасми? Қачонгача аҳоли кўмир тарқатишдаги тартибсизликларни деб совуқда сарсон бўлади.\nЯна бир жиддий масала бу аҳолига тарқатилаётган кўмирнинг сифати. Ўтган йили уч марта бориб ўзим гувоҳи бўлдим, аҳолига тарқатилаётган кўмирнинг ярмидан кўпи кукундан иборат. Аҳолига арзон кўмир беряпмиз, дейилмоқда, аммо аслида бу кўмир кукуни. Ўтган йили бир қўшнимиз 4 тоннача олиб келган кўмирини элаганда ундан бир тонна ҳам кўмир чиқмади. Агар шу кўмир август-сентябрь ойларидан бошлаб тарқатилганда, одамлар кўмир кукунини ҳам «кўмир таппи» қилиб, иссиқда қуритиб оларди. Аммо ноябрь-декабрь ойларида «кўмир таппи» қилиш иложсиз...\nМен фақат ўзим гувоҳи бўлган воқеани зарбулмасал қилдим. Шу пайтгача ижтимоий тармоқларда ёинки кўча-кўйда «Мен бориб сарсон бўлмасдан кўмир олдим» деган инсонни ҳам учратганим йўқ. Зўрға юрган қариями, ҳомиладор аёлми ёки ногиронми, ҳамма-ҳаммаси кўмир олишда сарсон бўлмоқда. Эшитяпмиз, жойларда аҳолига озгина кўмир тарқатилиб, қолгани тарқатилди, деб ҳужжатлаштирилиб, кўча-кўйдаги кўмирфурушларга бериб юбориляпти.\nУмуман олганда аҳолига кўмир тарқатиш ишларига масъул бўлган ташкилотлар ва шахсларга саволим бор: «Қачон биз одамга ўхшаб, сарсон бўлмасдан, тузукроқ, сифатлироқ кўмир оламиз?». Фақат «Келаётган кўмирнинг бори шу» деманг. Кўча-кўйдаги кўмирфурушларнинг кўмирида кукун умуман йўқ. Хўш, улар қаердан олаяпти сифатли кўмирни?\nНеча йилдан бери тегишли ташкилотлар юқорида келтирган муаммоларни атрофлича ўрганадилар ва аҳолига кўмир тарқатишда енгилликлар жорий этилади, деб бонг урадилар. Аммо ўзгариш йўқ. Ҳамон ўша репертуар, ҳамон ўша қўшиқ.\nP.S. Шу жумлаларни ёзиш жараёнида қишлоғимиз ҳудудидаги мактаблар аҳволини ўргандим. Қишлоғимиздаги олтита мактабнинг биронтасига ҳали кўмир берилмапти. Совуқда қийналсам мен ҳовлимдаги дарахтни кесиб ёқиб турарман, аммо мактабларда болалар совуқ синфхоналарда қандай ўтиришади, ўқитувчилар қандай дарс ўтишади, билмайман. Балки буни ҳанузгача мактабларга кўмир бермаган мутасаддилар билишар...\nмуаммо кўмир тарқатиш қишга тайёргарлик\nЖамият 07/07, 16:21\nЖамият 10/06, 14:33\nЖамият 07/04, 14:09\n«Қўшниларнинг аҳволига тушиб қолмайлик» — мутахассис аҳолини жиддий огоҳлантирди\n#Бухоро - 346


“Соккер клуб”нинг 7-сонида ўзбек футболидаги ҳакамлар мавзуси\n09:54 / 01.12.2015\n“Спорт” телеканали орқали ойда бир марта эфирга узатиб келинаётган “Соккер клуб” дастури бугун – 1 декабрь куни соат 20:45да эфир юзини кўради. Бунга қадар кўрсатув ҳар ойнинг сўнгги кунида намойиш этилаётганди.\nНорасмий манбаларга кўра, “Соккер клуб” дастури анонси шанба кунидан бошлаб бериб борилган. Якшанба ҳамда душанба кунги дастурлардан эса жой олмаган. Кеча – 30 ноябрь куни эфирга узатилган “Футбол шарҳи” муаллифи Зафар Имомхўжаев кўрсатув якунида “Соккер клуб” ҳақида фикр билдириб, дастур 1 декабрь куни эфирга узатилишини айтиб ўтди.\nКун.уз сайтига маълум қилинишича, лойиҳанинг бу сафарги меҳмонларидан бири Миршоҳид Тиллабоев (ПФЛ 1-лигасида 3 йил фаолият олиб борган, кейин эса номаълум сабабларга кўра тарқатиб юборилган “Истиқлол” клубининг асосчиларидан бири). Иккинчи меҳмон сифатида ўзбек футболида 15 йил фаолият олиб борган олий тоифали ҳакам Холмат Мирзааҳмедов.\n“Соккер клуб”нинг 6-сони келишилган ўйинларга бағишланганида унда асосан клубларнинг ўзаро келишув масаласи, футболчи ва мураббийларнинг ноҳалол ишлари қандай йўллар билан амалга оширилишига урғу бериб ўтилганди.\nБу сафар эса катта эҳтимол билан футбол рефериларининг келишилган ўйинлардаги иштироки очиб берилади. Маълум қилинишича, Холмат Мирзааҳмедовнинг ўзи келишилган ўйинларда иштирок этганига иқрор бўлган. Шунингдек, айрим жамоалар уни “сотиб олиш” учун таклиф билан чиққанликларини ҳам маълум қилган.\nДастурда келишилган ўйинлар ҳақида Ўзбекистон футбол федерацияси ва Профессионал футбол лигасидаги кишилар жуда яхши билишлари ҳақида ҳам сўз боради.\nШунингдек, ПФЛ фаолияти танқидий руҳда кўрсатиб ўтилади. Бу “Соккер клуб”нинг 2015 йилдаги сўнгги сони бўлиши ҳам мумкин.\nМаълумот ўрнида айтиб ўтамиз, “Соккер клуб”нинг 31 октябрь куни эфирга узатилган сони каттагина шов-шувларга сабаб бўлган, кейинчалик эса “Спорт” телеканалидан унинг такрорий чиқишлари олиб ташланганди. Бунга нима сабаб нима эканлигини очиқланмаган.